text:
Fa’atusa tagata faigaluega malo o tagata e foa’i e leai ni faiai
E le’i nofo lelei i le finagalo o le alii kovana se faasea na tuuina atu e se tina i luga o lana polokalame i le faaiuga o le aso na te’a nei, i se taavale a le malo sa paka i le paka mo tagata mama’i “handicap parking” i le vaega e paka ai taavale a le faleoloa o le PX i Tafuna i le vaiaso na te’a nei.
O le ogaoga o lea mataupu i le finagalo o le alii kovana, aemaise ai o se tagata faigaluega a le malo sa alu atu i le taavale lea, na saunoa ai Togiola Tulafono ma faatusa tagata faigaluega a le malo, “o le tagata e feoa’i i ta’avale ae tu’u faiai i le ofisa.”
Na taua e le tootoo sa valaau atu i le polokalame e faapea, o le taavale lea sa paka i le pakaga mo tagata mama’i, o le taavale a le Ofisa lea e Puipuia Aia tatau a i latou e i ai manaoga faapitoa o le tino, o le numera o le taavale o le ‘AD #16.’
O le itu e sili ona faanoanoa ai e pei ona taua e le tina lea, e umi se taimi o tau su’e se la pakaga ma si ana tama e i ai manaoga faapitoa o le tino, ina ua paka ai le taavale a le malo i le paka lea.
Sa ia taua foi e faapea, e le gata e sese le paka na paka ai le taavale, ae sa ola lava i le taimi atoa na tu ai a’o alu le tagata faigaluega i totonu e faatau, ona sa i ai foi isi tagata sa i totonu o le taavale.
“O le itu e sili ona faanoanoa ai, e le gata o le taavale a le malo ma le tagata faigaluega a le malo, ae o le Ofisa lava foi lea o loo latou puipuia aia tatau a i latou e i ai manaoga faapitoa o le tino, a’o lea ua solomua ia i latou le soli o le tulafono,” o le saunoaga lea a le tina, lea foi sa lagolagoina e le alii kovana.
Fai mai le tina, ua uma ona ia faafesootaiina le Faatonusili o le Ofisa lea, ma sa faailoa atu e le Faatonu, sei toe fo’i atu le tagata faigaluega lea ona ia fesiligia lea e uiga i le mataupu.
Na faamalulu Togiola i le tootoo atoa ai ma nisi o le atunuu o loo aafia i ni gaioiga o loo faia e tagata faigaluega a le malo, peitai i lona talitonuga e le tatau ona tutupu mea faapea aua o tagata faigaluega a le malo, e tatau ona fai ma faataitaiga lelei i le lautele o le atunuu.
Saunoa le kovana, o le faamalosia o le tulafono i soo se taimi, e le na o se matafaioi lea a le malo ae manaomia foi le lagolagosua atu i ai o le atunuu, ina ia mafai ai ona manino nisi o gaioiga e le o iloa atu e le malo.
Fai mai Togiola, o nisi o tagata faigaluega a le malo, e pei e le fiafia e usitai i le tulafono, ae pei e faaaoga lo latou tofi o i latou o tagata faigaluega a le malo e faailoa ai la latou pule poo le le popole foi i le tulafono.
Na avea le valaau a le tootoo ma auala na toe faamanatu ai i le alii kovana, se mataupu faapea na faasea i ai se isi o le atunuu i le taimi na faafoe ai e le Lutena Kovana le polokalame lava lea i se tasi o aso, ona o tagata o loo fiafia e fai a latou pati i le paka, ae a uma loa ona fiafia, ona taei lea o atigi fagupia ma faapeapea solo atigifagu i le paka.
“Sa faamaualalo le Lutena Kovana i le atunuu ona o le mataupu lea ma ia saunoa ai e faapea, o le isi mea ua maitauina i le atunuu, e o e fiafia i le paka ae tuu faiai i le fale,” o le saunoaga lea Togiola e faatatau i se saunaoga sa faia e le Lutena Kovana.
“Ua toe oso mai ai la le tali lea i lo’u mafaufau i le mataupu lea ua faatulai mai i le aso (aso Toonai na te’a nei), e foliga mai e i ai tagata faigaluega a le malo e feoai i taavale ae tuu faiai i le ofisa,” o le saunoaga lea a Togiola.
Sa ia taua foi, e le popole pe ita le tagata lea o loo faatatau i ai lana tala ia te ia pe leai, aua o ia e le toe tauva i se isi tofi, ae tatau pea ona fai sa’o atu i ai lana tala ina ia lagona ai le sese o le mea o loo fai.
Sa ia faailoa foi i le tootoo, o le a ia faatonuina le Faatonusili o le Ofisa lea ina ia faia se suesuega e fesiligia ai le mataupu lenei, ma ia faia foi sa latou aiaiga i le tagata faigaluega lea ona o lea ua faamaonia ua soli le tulafono.
“E tasi lava le mea e ala ai ona le faaaloalo ma le mafaufau le tagata faigaluega a le malo, o le fealua’i ae le iloa poo fea le mea o loo teu ai lona mafaufau,” o le isi lea saunoaga a le alii kovana, faatasi ai ma lana fautuaga mulimuli, “E tatau ona iloa e tagata faigaluega uma a le malo, poo fea lava e feoa’i solo i ai, o loo ia te i latou mata uma o le atunuu.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Mataupu 7
Ua tuuina mai se valaauga ia ulu atu i le malologa o le Alii—Tatalo atu ma le loto faamaoni i ai—O le Agaga o Keriso e mafai ai e tagata ona iloa le lelei mai le leaga—E tauanau e Satani tagata ia latou teena Keriso ma fai mea leaga—Ua faaali mai e perofeta le afio mai o Keriso—O le faatuatua e faia ai vavega ma auauna mai ai agelu—E tatau i tagata ona faamoemoe mo le ola faavavau ma pipii i le alofa mama. E tusa o le 401–421 T.A.
1 Ma o lenei, o au, o Moronae, ou te tusia nai upu itiiti a lou tamā, o Mamona, ia na ia tautala i ai e uiga i le afaatuatua, faamoemoe, ma le alofa mama; ona sa faapenei le ala sa ia tautala atu ai i le nuu, ao ia aoao atu ia te i latou i le sunako lea na latou fausia mo se nofoaga e tapuai ai.
2 Ma o lenei, o au, o Mamona, ou te tautala atu ia te outou, ou uso pele e; ma ona o le alofa tunoa o le Atua, le Tamā, ma lo tatou Alii o Iesu Keriso, ma lona finagalo paia, ona o le meaalofa o lana avalaauga ia te au, lea ua faatagaina ai au ou te tautala atu ia te outou i lenei taimi.
3 O le mea lea, ou te fia tautala atu ia te outou o e o le ekalesia, outou o soo fifilemu o Keriso, ma outou ua outou maua se faamoemoe ua lava e mafai ai ona outou ulu atu i le amalologa o le Alii, mai le taimi nei i luma seia oo ina outou malolo faatasi ma ia i le lagi.
4 Ma o lenei ou uso e, ua ou matauina nei mea ia te outou ona o lo outou asavavali ma le filemu faatasi ma le fanauga a tagata.
5 Aua ou te manatua le afioga a le Atua ua fetalai mai o a latou galuega tou te ailoa ai i latou; aua afai ua lelei a latou galuega, ua lelei foi i latou.
6 Aua faauta, na fetalai mai le Atua o se tagata ua aleaga e le mafai ona fai e ia se mea ua lelei; aua afai na te ofo atu se meaalofa, pe etatalo atu i le Atua, vagana ai e faia e ia ma le loto faamaoni i ai e leai se aoga ia te ia.
7 Aua faauta, e le faitauina ia te ia lena mea mo le amiotonu.
8 Aua faauta, afai e avatu e se tagata ua aleaga se meaalofa, e faia e ia ma le etoai; o le mea lea e faitau tutusa ai ia te ia e pei lava na ia taofia le meaalofa; o le mea lea e faitau leaga ai o ia i luma o le Atua.
9 Ma e faapea foi ona faitau leaga i se tagata, pe afai e tatalo atu o ia ae ua le i ai ma le afaamaoni o le loto; ioe, ma ua leai se aoga ia te ia, ona e le talia e le Atua se ua faapena.
10 O le mea lea, e le mafai e se tagata ua leaga ona faia le mea ua lelei; pe avatu foi e ia se meaalofa lelei.
11 Aua faauta, e le mafai e se apuna oona ona puna mai i vai lelei; pe mafai foi e se puna lelei ona puna mai i vai oona; o le mea lea, o se tagata ua avea o se auauna a le tiapolo e le mafai ona mulimuli ia Keriso; ma afai e emulimuli o ia ia Keriso e le mafai ona avea o ia o se auauna a le tiapolo.
12 O le mea lea, o mea uma ua alelei e mai le Atua; ma o le mea ua eleaga e mai le tiapolo; ona o le tiapolo o se fili i le Atua, ma ua faasagatau pea ia te ia, ma ua valaau ma faatosina tagata i le iagasala, ma ia latou faia pea le mea leaga.
13 Ae faauta, o le mea ua mai le Atua, e valaau ma faatosina mai ia faia mea lelei e le aunoa; o le mea lea, o mea uma e valaau mai ma afaatosina mai ia faia mea lelei, ma alofa i le Atua, ma auauna atu ia te ia, ua emusuia e le Atua.
14 O le mea lea, ia outou faaeteete, ou uso pele e, ina ia outou le faamasino le mea ua aleaga o se mea mai le Atua, po o le mea ua lelei ma mai le Atua o se mea mai le tiapolo.
15 Aua faauta, ou uso e, ua tuu mai ia te outou ia outou afaamasino, ina ia outou iloa le lelei mai le leaga; ma o le ala e faamasino ai ua manino, ina ia mafai ona outou iloa ma se malamalama atoatoa, e pei o le malamalama o le ao mai le pouliuli o le po.
16 Aua faauta, ua tuuina mai i tagata taitoatasi le aAgaga o Keriso, ina ia mafai ona eiloa e ia le lelei mai le leaga; o le mea lea, ou te faaali atu ai ia te outou le ala e faamasino ai; ona o mea uma e valaau mai ia fai le lelei, ma faatauanau mai ia talitonu ia Keriso, ua auina mai i le mana ma le meaalofa a Keriso; o le mea lea e mafai ai ona outou iloa ma le malamalama atoatoa ua mai le Atua.
17 Ae o soo se mea e faatauanauina tagata ia latou faia le aleaga, ma ia le talitonu ia Keriso, ma faafiti o ia, ma ia le auauna i le Atua, ona outou iloa lea ma le malamalama atoatoa ua mai le tiapolo; ona o le ala lea e galue ai le tiapolo, aua e le faatauanauina e ia se tagata ia faia le lelei, e leai, e leai lava se tasi; pe faia foi e ana agelu; pe faia foi e i latou o e latou te tuu atu i latou lava ia te ia.
18 Ma o lenei, ou uso e, ina ua vaai ua outou iloa le malamalama tou te faamasino ai, o le amalamalama lea o Keriso, vaai ia outou le faamasino sese; aua o le efaamasinoga lava lea tou te faamasino atu ai o le a faamasino ai foi outou.
19 O le mea lea, ou te aioi atu ia te outou, uso e, ia outou sailiili ma le filiga i le amalamalama o Keriso ina ia outou iloa le lelei mai le leaga; ma afai tou te taofi mau i mea lelei uma, ma lē tauleagaina ia mea, o le a avea moni outou ma ni efanau a Keriso.
20 Ma o lenei, ou uso e, e mafai faapefea ona outou taofi mau i mea lelei uma?
21 Ma o lenei ua ou oo mai nei i lena faatuatua, lea na ou fai atu o le a ou tautala atu ai; ma o le a ou tau atu ia te outou le auala e mafai ai ona outou taofi mau i mea lelei uma.
22 Aua faauta, ona ua asilafia e le Atua mea uma, ona ua mai le faavavau-tumau i le faavavau-tumau, faauta, sa ia auina mai eagelu e auauna mai i le fanauga a tagata, e faaali mai e uiga i le afio mai o Keriso; ma o Keriso o le a ala mai ai mea lelei uma.
23 Ma sa tautino mai foi e le Atua i perofeta, i lona lava fofoga, o le a afio mai Keriso.
24 Faauta foi, e tele auala sa i ai na ia faaali mai ai mea i le fanauga a tagata, o ni mea sa lelei; ma o mea uma ua lelei ua mai ia Keriso; a na le o lea po ua apauu tagata, ma ua leai se mea lelei e mafai ona oo mai ia te i latou.
25 O le mea lea, e ala i le auauna mai o aagelu, ma afioga uma na tulei mai i le fofoga o le Atua, sa amata ona faaaoga ai e tagata le faatuatua ia Keriso; ma sa faapea, e ala i le faatuatua, ona latou taofi mau i mea lelei uma; ma sa faapea ona i ai seia oo mai i le afio mai o Keriso.
26 Ma ina ua uma ona afio mai o ia, sa faaolaina foi tagata i le faatuatua i lona suafa; ma e ala i le faatuatua, na avea ai i latou ma atalii o le Atua. Ma e pei ona mautinoa o loo soifua Keriso, sa ia fetalai mai upu nei i o tatou tamā, ua fetalai mai: aSoo se mea, ua lelei, tou te ole atu ai i le Tama i lou igoa i le faatuatua, i le talitonu o le a outou maua, faauta, o le a faia lava ia te outou.
27 O le mea lea, ou uso pele e, pe ua taofia ea avavega ona ua toe afio atu Keriso i le lagi, ma ua afio i le itu aao taumatau o le Atua, e emaua mai i le Tamā ana aia o le alofa mutimutivale lea ua ia te ia mo le fanauga a tagata?
28 Ona ua uma ona tali e ia iuga o le tulafono, ma ua a ia i latou uma o e ua faatuatua ia te ia; ma o i latou o e ua faatuatua ia te ia o le a latou apiimau i mea lelei uma; o le mea lea ua efautuaina ai e ia le faamoemoe o le fanauga a tagata; ma ua afio o ia e faavavau i le lagi.
29 Ma ona ua faia e ia lenei mea, ou uso pele e, pe ua taofia ai ea vavega? Faauta ou te fai atu ia te outou, E leai; pe ua taofia foi le auauna mai o agelu i le fanauga a tagata.
30 Aua faauta, ua i ai i latou i lana pule, e auauna mai e tusa ma upu e poloai ai o ia, e faaali mai i latou lava ia te i latou ua i ai le faatuatua malosi ma le mafaufau mausali i uiga uma o le amioatua.
31 Ma o le tiute o la latou auaunaga o le valaau atu lea i tagata ia salamo, ma faataunuu ma faia le galuega o feagaiga a le Tamā, ia na ia faia i le fanauga a tagata, e saunia le ala i totonu o le fanauga a tagata, i le alaga atu o le afioga a Keriso i ipu filifilia a le Alii, ina ia latou molimau atu ia te ia.
32 Ma o le faia o lea mea, ua saunia ai e le Alii le Atua le ala e mafai ai e le toe vaega o tagata ona latou maua o le afaatuatua ia Keriso, ina ia maua e le Agaga Paia se nofoaga i o latou loto, e tusa ma lona mana; ma o le ala lenei o le a faataunuu ai e le Tamā, feagaiga na ia faia i le fanauga a tagata.
33 Ma ua fetalai mai Keriso: aAfai tou te faatuatua mai ia te au o le a outou maua le mana e fai ai soo se mea e etatau ai ia te au.
34 Ma ua fetalai mai o ia: Ia outou asalamo outou tuluiga uma o le lalolagi, ma o mai ia te au, ma ia papatiso i lou igoa, ma faatuatua mai ia te au, ina ia faaolaina outou.
35 Ma o lenei, ou uso pele e, afai o le tulaga lea e faapea ua moni nei mea ua ou tautala atu ai ia te outou, ma o le a faaali mai e le Atua ia te outou, i le amana ma le mamalu tele i le easo gataaga, ua moni i latou, ma afai ua moni i latou, pe ua uma ai ea le aso o vavega?
36 Pe ua taofia ea le afifio mai o agelu i le fanauga a tagata? Pe ua ataofia e ia le mana o le Agaga Paia mai ia te i latou? Pe e taofia ea e ia, ao tumau pea le taimi, pe ao tu pea le lalolagi, pe ao i ai se tagata e toatasi i luga o le lalolagi e faaolaina?
37 Faauta ou te fai atu ia te outou, E leai; ona o le faatuatua e faia ai avavega; ma o le faatuatua e afifio mai ai agelu ma auauna mai i tagata; o le mea lea, afai ua taofia nei mea oi talofa i le fanauga a tagata, ona o le ele talitonu ua taofia ai, ma ua le aoga ai mea uma.
38 Ona e le mafai ona faaolaina o se tagata, e tusa ma fetalaiga a Keriso, vagana ai ua latou faatuatua i lona suafa; o le mea lea, afai ua le toe i ai nei mea, ua le toe i ai foi se faatuatua; ma ua matua leaga lava le tulaga o tagata, ona o le a pei i latou e peiseai e leai se togiola ua faia.
39 Ae faauta, ou uso pele e, ua ou matauina ni mea lelei mai ia te outou, ona ua ou matauina ua outou faatuatua ia Keriso ona o lo outou agamalu; ona a na fai tou te le faatuatua ia te ia po ua outou le aagavaa e faitaulia i totonu o tagata o lana ekalesia.
40 O lenei foi, ou uso pele e, ou te fia tautala atu ia te outou e uiga i le afaamoemoe. E mafai faapefea ona outou maua o le faatuatua, vagana ai ua ia te outou le faamoemoe?
41 Ma o le a le mea tou te afaamoemoe i ai? Faauta ou te fai atu ia te outou, tou te efaamoemoe, e ala i le togiola a Keriso ma le mana o lona toetu, ia faatutu mai outou i le iola faavavau, ma o le pogai ona o lo outou faatuatua ia te ia e tusa ma le folafolaga.
42 O le mea lea, afai ua i ai i se tagata le afaatuatua e etatau ona i ai ia te ia le faamoemoe; ona a aunoa ma le faatuatua e le mafai ona i ai se faamoemoe.
43 O lenei foi, faauta ou te fai atu ia te outou e le mafai ona i ai ia te ia le faatuatua ma le faamoemoe, vagana ai ua aagamalu, ma maualalo o ia i le loto.
44 Afai e faapea, ua le aoga lona afaatuatua ma le faamoemoe, ona e leai se tasi e ono talia i luma o le Atua, vagana ai i latou o e ua agamalu ma maualalalo i le loto; ma afai e agamalu ma maualalo se tagata i le loto, ma etautino atu i le mana o le Agaga Paia o Iesu o le Keriso, e ao ina i ai ia te ia le alofa mama; aua afai e le i ai ia te ia le alofa mama, o se mea noa o ia; o le mea lea e ao ai ina i ai ia te ia le alofa mama.
45 Ma o le aalofa mama e loa ona tali-tiga, ma e agalelei, ma e le elosilosivale, ma e le faafefeteina, e le sailia e ia ana lava, e le faaitagofie, e le mafaufau i se mea leaga, ma e le olioli i le amioletonu ae olioli i le upu moni, e onosaia mea uma, e talia mea uma, e faamoemoe i mea uma, e onosai i mea uma.
46 O le mea lea, ou uso pele e, afai e le ia te outou le alofa mama o ni mea noa outou, ona e le uma le alofa mama. O le mea lea, ia outou fusi ai i le alofa mama, le mea ua silisili lea i mea uma, ona e iu mea uma—
47 Ae o le aalofa mama o le ealofa le pona lea o Keriso, ma e tumau e faavavau; ma o soo se tasi e maua ua i ai ia te ia i le aso gataaga, o le a lelei ia te ia.
48 O le mea lea, ou uso pele e, ia outou atatalo atu i le Tamā ma le malosi atoa o le loto, ina ia faatumulia outou i lenei alofa, lea ua ia faaee mai i luga o i latou uma o e o esoo moni o lona Alo, o Iesu Keriso; ina ia mafai ona avea o outou ma atalii o le Atua; a oo ai ina afio mai o ia o le a tatou ifaapei o ia, ona o le a tatou vaai ia te ia e pei ona i ai o ia; tau ina ia tatou maua lenei faamoemoe; tau ina ia mafai ona ofaamamaina i tatou e pei lava ona mama o ia. Amene.

robotstxt: allowed

filter: keep


text:
Tala o Faamasinoga
FAAI’U I LE FALEPUIPUI LE VEVESI NA MAFUA ONA O SE FANUA
O se vevesi na tulai mai i le va o ni aiga se lua i Coconut Point i Nuuuli, i le faaiuga o le vaiaso na tea nei, na faai’u i le lokaina o ni isi e to’alima, lea na tutula’i i luma o le Fa’amasinoga Fa’aitumalo, i le amataga o le vaiaso.
Na maua i suesuega a leoleo, le fa’ao’olima o le to’alima lea, ii se tina matua ma sana tama, e mafua, ona o fanua.
E toalua ni tina ma ni fanau talavou na taofia ma tu’uaia i le moliaga o le fa’atupu vevesi i nofoaga faitele atoa ai ma le fa’ao’olima i le tulaga tolu.
O tina e to’alua na aofia ai Sema Lemalu ma Le’aniva Fanene-Saifoloi, lea le te’ena tuuaiga faasaga ia te i latou, tau ala atu i le latou loia o Mark Ude.
Ina ua maea le iloiloga muamua sa faia a i latou nei i le vaiaso nei na toe tatala ai loa i latou uma i tua mai le toese i lalo o ni poloaiga a le faamasnoga e ao ona latou usitai ma mulimuli i ai, e faatali ai le isi iloiloga lea ua faatulaga e faia i le aso 17 Fepuari.
MAUA I TOTONU O LE POTU O SE TAMA’ITA’I
O le alii lea o lo o tu’uaia e le malo i lona ulufale fua i totonu o le potu moe o se tamaitai i Fagaitua, ua molia nei i le moliaga mama o le fa’atupu vevesi i nofoaga faitele ma le fa’amoemoe o le malo, e ono i ai nisi moliaga fa’aopoopo latou te toe failaina.
I fa’amaumauga a le fa’amasinoga o lo o taua ai e fa’apea, na alu atu lava le alii o Lagovai Isamaeli, 24 tausaga mai Auto, ina ua matua ova lava lona ‘ona, ma alu i totonu o le fale o se aiga i Fagaitua, ma alu ii totonu o le potu o se tamaitai o lo o moe.
E le i iloa e le teineititi le mea na tupu peitai o lona tina na ia lagonaina le taimi na alu atu ai Isamaeli i totonu o le potu o lana tama, ma ia vala’au loa leoleo. Na fa’amatala e le tina, e le masani latou ma le alii lea, e le iloa foi le mafua’aga na ala ai ona alu atu i totonu o le potu o lana tama.
Na te’ena e Isamaeli le moliaga mamafa lea ua tuuaia ai o ia e le malo.
MATTHEW YANDALL
Ua talia e le Fa’amasinoga Maualuga le talosaga na fa’aulu e le tamaitai loia o Ruth Risch-Fuatagavi, lea o lo o tulai mo Matthew Yandall, ina ia toe tolopo le uluai iloiloga a le ua molia, ona o lo o fa’aauau pea talanoaga ma le malo mo se maliliega aufaatasi e faamuta ai lenei mataupu.
Ina ua vala’auina le uluai iloiloga a Yandall i le vaiaso nei, na fa’ailoa ai e lana loia i le faamasinoga, e lei i ai se maliliega ua mafai ona sainia e itu e lua i le taimi nei. O Yandall o loo tuuaia i le moliaga mama o le faaoolima i le tulaga lua, ona o le faalavelave lea na tulai mai i le vaiaso mulimuli o le masina o Tesema 2011, ina ua ia faaoolima i lana uo teine e pei ona tuuaia ai o ia e le malo, i le maea ai lea o se taugaupu na tulai mai i lo la va, ma taofia ai loa le tamaitai i le falemai ona o le tulaga matuia i ona manu’a.
O loo teena e Yandall tuuaiga faasaga ia te ia, ma ua faatulaga lana uluai iloiloga e toe valaauina i le aso 22 Fepuari.
MAEA FUSUAGA AE MOLIA FANAU AOGA I LE TULAFONO
Mai le silia i le toa 20 fanau aoga mai le Aoga Maualuga a Tafuna na taua le aafia i se fusuaga tele sa faia ma tamaiti aoga mai Vaitogi ma Nuuuli i le vaiaso na tea nei, na faaiu puta ai le olaga aoaoina ina ua faamalolo le tumau le silia i le toa 20 o i latou nei, e aofia ai le tusa ma le toa 10 ua tietie ai moliaga a le malo i o latou tumua’i.
O lea vevesi na tulai mai i totonu o le lotoa o le aoga i le vaiaso na tea nei, ma taofia ai loa e leoleo tamaiti aoga e toa 11, lea na tutulai ai loa i latou nei i luma o le faamasinoga faaitumalo, ma latou teena ai tuuaiga o le faatupu vevesi i nofoaga faitele, e ui o loo faaauau pea suesuega a le malo pe ono i ai ni moliaga faaopoopo e faia faasaga i nisi o i latou nei.
Na taua e le tamaitai loia sili lagolago o Terri Bullinger, o le vevesi na amata mai e ni tamaiti aoga toalaiti i totonu o le fale taaalo a le aoga, pe tusa o le itula e 7:00 i le taeao, peitai na faaiu ina ua toatele fanau aoga na aafia ai, ma iu ina manu’a ai se tasi o faufautua a le aoga ao taumafai e faatoa filemu le vevesi.
Na taua e Bullinger e faapea, i le ripoti mai le Ofisa o Leoleo e tusa ai o le faalavelave na tulai mai, o loo taua ai le manunu’a o ni alii aoga se toatolu, o le isi toatasi na gau lona vae ae o le isi na manu’a ona foliga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fiu le LBJ e fa’atali se fesoasoani mai le malo
Amata fa’amalosia si’i i le vaiaso fou
Ua silia ma le 60 aso o fa’atali le LBJ mo se fesoasoani mai i le malo ma le Fono Faitulafono, ma o lea la ua fa’alauiloa aloa’ia mai e le Ta’ita’ifono o le Komiti Fa’afoe, i sana tusi i le kovana, le sauni o le pulega e amata fa’amamalu a latou si’itaga i le Aso Gafua o le vaiaso fou.
I le tusi a Moananu Vaiala i le afioga i le matua ia Togiola Tulafono i le aso 27 o Ianuari, sa ia taua ai e fa’apea, o le fonotaga a le pulega a le falemai lea na faia ia Novema 21, 2011, na mafua ai ona faia le fa’asalalauga ia Tesema 3, 2011, ona o se fuafuaga e siitia le totogi o ana tautua aemaise le faaaogaina e le mamalu o le atunuu o le falema’i.
O lea fa’aiuga e pei ona saunoa Moananu i lana tusi, o se fuafuaga e tau foia ai le fa’afitauli ua tulai mai i le le lava o tupe a le falemai, e mafua mai i le fa’atamala o le malo o Amerika Samoa e totogi atu i le falemai tupe ua fa’atulafono mo le tausaga tupe na tea nei 2011.
“Sa outou talosaga mai ma taitai o le fono ina ia faateletelegese a matou siitaga, ina ia maua ai se avanoa a le malo e tali mai ai i la matou manaoga,” o le saunoaga lea a Moananu i lana tusi. “E faalua ona tolopo a matou siitaga, peitai o lea ua silia ma le 60 aso talu ona maea la tatou feiloaiga, matou te le o vaai lava i se vaega tupe lea sa tatou talanoaina e tuuina mai o lenei manaoga taua”.
Na fa’afetaia e Moananu le kovana ma taitai o le fono e tusa ai ma pili tupe ia ua maea ona fa’aulu i luma o le fono, lea foi ua maea ona fa’ataunuu iloiloga, peitai i lona talitonuga, e le avea gaioiga ia, e foia ai le fa’afitauli tau tupe o lo o tulai mai pea i le falemai, e ono mafai ai foi ona fa’agaioi tautua masani a le falemai.
“O a matou tupe o loo fuafua e maua ua mafai ai ona faailoa mai e ono le mafai ona totogi tagata faigaluega poo kamupani o loo matou aitalafu ai i le aso 22 Fepuari, talu ai la o lea tulaga, o le tusi lenei e avea o se matou faasilasilaga aloaia ia te oe, e faailoa atu ai e faapea, o siitaga mo a matou tautua e pei ona sa folafolaina, o le a faamamaluina loa i le aso Gafua, 6 Fepuari 2012,” o le isi lea vaega o le tusi a Moananu ia Togiola.
O sii e pei ona taua e Moananu, e aofia ai le $50 e va’ai ai le fomai i le aso e tasi. Na ta’ua e le pulega a le LBJ e fa’apea, e ui i lea si’i , peita’i afai e fa’atupe e le falemai le tautua lea, e $69 le tupe latou te fa’aaluina ai, ae mo tautua i isi potu ia ua ta’i $100 lea ua sii i ai, e amata atu i le $300 e o’o i le $600 le tau o le tautua lea, sei vagana ai le potu fanau e $5,531 lona tau pe a fa’atupe.
O le fale fa’amama toto lea ua sii atu i le $250, e ui e $345 le tau sa’o o lea tautua pe afai e agai atu i ai le atunuu.
O isi tautua a le falemai e pei o le sueina o le toto e $15, o le faata e $50, o le faia o taotoga e $200, ma le talaina o fualaau e $40.
O le kopi o le tusi a Moananu na tu’uina atu i le peresetene o le Senate ia Gaoteote Palaie Tofau, o le Fofoga Fetalai ia Savali Talavou Ale, ma taitaifono o komiti o le Falemai/LBJ a maota e lua, e aofia ai le afioga i le alii Senatoa ia Galeai Tuufuli ma le alii faipule ia Puleleiite Tufele Li’amatua.
O le taeao nei lea ua fa’amoemoe e faitau tolu ai i le maota o sui pili tupe sa faaulu e le Senate e fesoasoani ai i le falema’i, ae o isi pili tupe sa talosagaina e le kovana e lei faia lava i ai se faaiuga a maota e lua.
Saunoa le alii faipule ia Taotasi Soliai i le taeao ananafi, o mataupu tetele e lua lea o loo feagai ma le falemai o le LBJ i le taimi nei, e le gata o le polokalame e auina atu ai gasegase i fafo mo togafitiga, ae o se tupe foi e faagaioi ai le tautua a le falemai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Mautu fa’aiuga Pago Pago e le alu Aeto i le fu’a a Samoa
Ua tasi nei le fa’afitiga o aleaga i le afioga i le Maoputasi ma le afioaga o Pago Pago, o le a le masi’i atu le siamupini o tuuga fautasi a Amerika Samoa mo lenei tausaga i le valaaulia a Samoa mo le fa’amanatuga o le 50 tausaga o lana fu’a, ae o le a malolo ona o nisi o mafua’aga.
“O lea ua tasi le tofa i le afioga i le Maoputasi ma le afioaga, o le a le malaga le Aeto i le valaaulia mai Samoa, ona o lea ua fa’alauiloa mai e Samoa, e le taliaina ni fausaga fautasi fa’aona po nei (hi-tech), e le gata fo’i i lea, o lea ua fa’ailoa mai e le faaaogaina foe sipuni sei vagana ai foe e ta mai i laau Samoa, ma ua manatu le afioaga, e leai se taimi e toe tapena ai le nuu mo ni foe Samoa,” o le saunoaga lea a le afioga i le matua ia Pulu Ae Ae Jr, lea sa fai ma fofoga o le afioaga mo le faalauiloaina mai o lenei mataupu.
O le faaiuga e le masii atu le fautasi a le Aeto i le valaaulia a Samoa, na saunoa i ai le afioga i le Maoputasi, le Senatoa ia Mauga Tasi Asuega, ina ua mae’a ona fefaloa’i finagalo faaalia o Faasuaga ma Ponao’o o le afioaga i le valaaulia mai Samoa lea na auala mai i le Ofisa o Mataupu Tau Samoa.
I se faatalatalanoaga a le Samoa News ma le afioga i le alii Minisita ia Tolofuavalelei Falemoe Leiataua, o ia foi lea o se isi ta’ita’i o le Komiti o Tapenaga o le Fu’a a Samoa i le vaiaso na te’a nei, sa ia faamalamalama mai ai e faapea, ua maea ona tuuina mai le valaaulia a Samoa mo le fautasi e mua ma le tulaga, i le tuuga fautasi o le fu’a a Amerika Samoa i le tausaga nei.
Na pau aiaiga e tatau ona manino i ai Amerika Samoa e pei ona saunoa Tolofuavalelei, e le taliaina e Samoa fautasi o loo fausia i fausaga faaonaponei (hi-tech), e le faaaogaina foi ni foe sipuni, ae na o fautasi lava e fausia i laau samoa ma alo fo’i i foe Samoa.
O lea faaiuga mai le komiti o le fu’a a Samoa e le’i nofo lelei i finagalo o le afioaga o Pago Pago e pei ona saunoa le matua ia Pulu.
“O le Aeto o lo o fausia fo’i i laau ma laupapa e pei fo’i o isi fautasi, e le malamalama la le nuu pe o le a le uiga o lea faaupuga, e le taliaina ni fautasi hi-tech,” o le saunoaga lea a Pulu.
“Matou te faafetaia ma talia ma le agaga faafetai le valaaulia mai le malo o Samoa, peitai ua tasi le filiga o aleaga i le afioga ia Mauga ma le nuu, o le a malolo tama o le Aeto e le malaga atu i Samoa, atonu foi o se avanoa lelei lea mo le nuu e sefe ai tupe aua o le mea moni, o le a tele tupe e faaalu ai ma alu ai foi le taimi i le tau tapenaina o lenei faamoemoe,” o le saunoaga lea a Pulu.
Sa ia taua foi, ana fai foi se faaiuga a le afioaga e malaga pea le fautasi, e le faa faigata foi ona tau saili ni foe Samoa e alo ai, aua e le o se galuega faigofie le tau toe su’eina lea o ni foe Samoa ae o lea ua toe tolu vaiaso faataunuu le faamoemoe a le malo o Samoa.
“Sei vagana o se vavega mai le lagi ona faatoa vave lea ona maua ni foe Samoa e alo ai le va’a, ae atonu o le faaiuga ua faia e le afioaga, o se faaiuga ua talafeagai ma lelei mo lenei faamoemoe,” o le saunoaga lea a Pulu.
O le tofa ia Tuaolo Meto lea ua tofia e le afioaga na te faaooina atu le faaiuga i le Ofisa o Mataupu Tau Samoa, o iina lea na auala atu ai le valaaulia a le malo o Samoa.
E lei manuia taumafaiga a le Samoa News i le tau sailia o se finagalo mai le tofa Nanai Afuola i le aso ananafi, ona sa faailoa mai e le tamaitai na taliina mai le telefoni, o loo pisi o ia i ana fonotaga, ma e le iloa se taimi e mae’a ai.
I se saunoaga a le alii Palemia ia Tuilaepa Lupesoliai Sailele Malielegaoi i luga o le leitio a le 2AP i le vaiaso na te’a nei, sa ia faamautuina mai ai le leai o se avanoa e tausinio ai ituaiga fautasi ia e i ai le fautasi a le afioaga o Pago Pago, Fagasa, Manu’a ma Aoa i tuuga o le fu’a o lenei tausaga.
Na faatusa e le alii Palemia tuuga fautasi e tuutuu ai ituaiga fautasi ia, o tuuga fautasi a vaa laupapa ma ituaiga vaa faila ia e tauva i le ipu a le America’s Cup Race.
E lei mautu mai lava i le taimi nei poo ai fautasi o le a fai ma sui o Amerka Samoa i le fu’a a Samoa i le masina o Iuni.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Na e maua le mana, le pule, ma le tiute paia e auauna atu ai i le taimi lava na faauuina ai oe i le perisitua.
O Olioliga i le Auaunaga
Alii talavou o le Perisitua Arona, o outou o atalii faapelepele o le Atua, ma o loo ia te Ia se galuega tele mo outou e fai. Ina ia ausia lenei galuega, e ao ona e faataunuuina lou tiute paia o le auauna atu i isi.1
Tou te iloa le uiga o le auauna atu? Mafaufau i le fesili lenei a o o’u faamatala atu ia te outou e uiga i se teineitiiti e igoa ia Chy Johnson.
Ina ua amata Chy i le aoga maualuga i le tausaga ua te’a, sa avea ai o ia ma tagata na afaina fua i sauaga faalealofa ma le le magafagafa. Sa sauaina, tulei solo, ma taufaifai i ai pe a savali atu o ia i vasega—o nisi lava o taimi sa tauai atu ni lapisi ia te ia. Atonu sa outou vaai foi o faia le lelei faapea nisi o tagata i o outou aoga.
Mo le toatele o tagata, o tausaga o le talavou o se taimi o le tuua toatasi ma le fefe. E le tatau ona faapena. O le mea na laki ai Chy, sa i ai ni alii talavou i lana aoga o e sa malamalama i le mea e ta’u o le auauna atu.
Sa talosaga atu le tina o Chy i faiaoga o le aoga e fesoasoani e taofi le fia fasitagata, ae sa faaauau pea. Ona ia faafesootaia lea o Carson Jones, o se e umia le Perisitua Arona ma o le taitai autu e muamua taalo o le au lapaki a le aoga. Sa ia talosaga atu ia te ia e fesoasoani atu i lona sueina o le tagata sa faia le fia faasaunoa.
Sa malie Carson e fesoasoani atu, ae o lona loto sa ia lagonaina e tele atu ni mea e mafai ona ia faia nai lo na o le faailoaina o le au fia fasitagata. Sa musumusu atu le Agaga ia te ia e tatau ona fesoasoani ia Chy ia lagona le alofaina.
Sa fai atu Carson i nisi o tama o lana au e auai atu faatasi ma ia i le fesoasoani atu ia Chy. Sa latou valaaulia o ia latou te nonofo faatasi i le taimi o le malologa. Sa latou savavali e momoli atu o ia i le vasega ia mautinoa ai na saogalemu o ia. E le o se mea na faateia ai, faatasi ai ma le au taaalo lakapi sa fai ma ana uo lelei, sa le’i toe fia faasaunoa lava se tasi ia Chy.
O le vaitaimi manaia lenei mo le au lakapi. Ae e ui lava foi i le fiafia tele o se vaitau e le’i toilalo lava, sa le’i galo ai i nei alii talavou ia Chy. Sa latou valaaulia o ia e auai atu ma le au i le malae pe a uma taaloga. Sa lagona e Chy le alofaina ma le talisapaiaina. Sa ia lagona le saogalemu. Sa fiafia o ia.
Sa oo atu le au lakapi i le manumalo i le siamupini i le setete. Ae sa i ai se mea na sili atu le taua nai lo o se siamupini i le lakapi sa tupu i le latou aoga. O faataitaiga a nei alii talavou na faaosofia ai isi tamaiti aoga ina ia faateleina lo latou taliaina, faateleina lo latou faauo. O le taimi nei ua latou faia ai le tasi ma le isi i le agalelei ma faaaloalo faateleina.
Na iloa e le au faasalalau o talafou i le lotoifale le mea na fai e nei alii talavou ma faasoa atu ai le latou tala i le atunuu atoa. O le mea sa amataina o se taumafaiga e auauna atu i se tagata e toatasi ua musuia ai le faitau afe o isi e faia foi faapea.
E ta’u e le tina o Chy ia nei alii talavou o “agelu faalilolilo.” E vave le fai mai o Carson ma ana uo e faapea, ua sili atu ona faamanuiaina o latou olaga e Chy nai lo latou faamanuiaina o ia. O le mea lena e tupu pe a e faamaumau oe lava i le auauna atu i isi—e te faasaoina ai oe lava.2 E te sui ma tuputupu ae i auala na semanu e le mafai ai i lena taimi. O nei alii talavou na maua le olioli i le auaunaga ma faaauau ai ona saili mo avanoa e faamanuia ai isi. Ua latou naunau e faalautele atu la latou auaunaga i masina a sau pe a latou auauna atu o ni faifeautalai faamisiona.3
O Se Manaoga ma se Tiute
E faitau afe Chy Johnson i le lalolagi atoa—o tagata o e manaomia ona lagona le alofa o le Faaola. O loo i ai i totonu o a outou aoga, i totonu o a outou korama, ma faapena foi i totonu o o outou aiga. O ni isi e vave ona manatua. O isi e i ai ni manaoga e tau le iloa. E toetoe lava o tagata uma e te iloa e mafai ona faamanuaina i se auala faapitoa e ala i lau auaunaga. O loo faalagolago mai le Alii ia te oe e te aapa atu ia i latou.
E le faapea e tau avea oe ma se tagata taalo lauiloa e auauna atu ai i isi. Na e maua le mana, le pule, ma le tiute paia e auauna atu ai i le taimi lava na faauuina ai oe i le perisitua. Na aoao mai Peresitene James E. Faust, “O le Perisitua o le pule lea ua faasafua atu i alii e auauna atu ai i le suafa o le Atua.”4 O le Perisitua Arona ua umia ki o le auaunaga a agelu.5
A o e alofa atu i Ana fanau, o le a taiala oe e le Tama Faalelagi ma o le a lagolagoina oe e agelu.6 O le a tuuina atu ia te outou le mana e faamanuia ai olaga ma laveai ai agaga.
O Iesu Keriso o lou faataitaiga lea. E “le’i sau o Ia ina ia auauna mai tagata ia te ia, a ia auauna atu.”7 O le auauna atu o lona uiga ia alofa ma agalelei atu i isi. O lona uiga o le tali atu i o latou manaoga faaletino ma faaleagaga. I se faaupuga faigofie, o lona uiga o le faia o le mea e ono fai e le Faaola pe ana fai o iinei o Ia.
Lou Aiga
Amata i totonu o lo oe lava aiga. O le nofoaga lenei e mafai ona e faia ai le tele o au auaunaga taua.8
Tou te mananao e faataitai se suega manaia? O le isi taimi e fai atu ai lou tina e te fesoasoani i mea o le fale, fai atu i ai se faaupuga e pei o le “Faafetai mo le faailoa mai Tina. O le a ou fiafia e fesoasoani atu.” Ona matau lea o ona uiga faaalia. O nisi o outou atonu e mananao e faalelei muamua a outou tomai faafesoasoani muamua ona faataitai ai lea o le mea lenei. Atonu e te faamatapogiaina o ia. A uma ona e toe faate’iina o ia, o le a e iloa lelei ai se alualu i luma i la oulua mafutaga ma se faateleina o le Agaga i totonu o lou aiga.
Ua na o se tasi lena o auala e auauna atu ai i lou aiga; o loo tele lava isi auala. E te auauna atu a o e tautala atu i upu alofa i tagata o le aiga. E te auauna atu a o e faia nai ou tei e pei o au uo lelei lava.
Atonu o le mea e sili ona taua, e te auauna atu a o e fesoasoani atu i lou tamā i ona tiute o se taitai faaleagaga i totonu o lou aiga. Tuu atu lau lagolago atoa ma faamalosiauga i afiafi faaleaiga, tatalo faaleaiga, ma le faitauina faaleaiga o tusitusiga paia. Fai lau vaega ia mautinoa ai le i ai o le Agaga i totonu o lou aiga. O lenei mea o le a faamalosia ai lou tamā i ona matafaioi ma saunia ai oe e avea ma se tamā i se aso. Afai e le o i ai se tama i totonu o lou aiga, o lou tiutetauave o le auauna atu i lou aiga e sili atu ona manaomia.
Lau Korama
O loo i ai foi sou tiute e auauna atu i totonu o lau korama.
Ua salalau atu le perisitua i salafa o le lalolagi. O le toatele o outou ua usitai i le valaau a Peresitene Monson ia laveai. Ua toatele atu i latou e sili ona toaaga o loo umia le Perisitua Arona i le taimi lenei nai lo se isi lava taimi na muamua atu i le talafaasolopito o le Ekalesia. Ae o loo i ai pea lava i latou o ē e le o toaaga ma ē e manaomia outou.
O Iuni i le tausaga ua te’a, ina ua faavaeina se paranesi fou i Bangalore, Initia, na pau lava le alii talavou i le fonotaga a le au perisitua sa o se tiakono na faauuina lata mai nei e igoa ia Gladwin.
Sa amata e Gladwin, faatasi ai ma le peresitene o Alii Talavou ona telefoni atu i alii talavou e le toaaga ma asiasi atu ia i latou i o latou aiga. E le’i leva, ae amata ona toe sau i le lotu se alii talavou lona lua.
O vaiaso taitasi e telefoni atu ai Gladwin ma Samuelu ia i latou o e sa le’i auai mai i fonotaga a le korama, ma faasoa atu i ai mea sa laua aoaoina. Sa laua telefoni atu foi pe asiasi atu foi ia i latou i aso o o latou aso fanau. Sa taitasi, ona avea alii talavou le toaaga ma a laua uo ma amata ona talia valaaulia e o mai i gaoioiga a le korama, e auai i fonotaga a le korama, ma iu ai lava ina fai a latou lava auaunaga. O le taimi nei, o alii talavou uma i le paranesi ua toaaga uma i le Lotu.
Ua aoao mai tusitusiga paia e faapea o korama o le Perisitua Arona e fono faatasi ma aoao atu—pe atinae ma faamalosi—e le tasi le isi.9 E te aoao atu a o e aoaoina atu upumoni o le talalelei, faasoa atu aafiaga faaleagaga, ma molimau atu. O mataupu aoaoina a le autalavou ua uunaia ai nei ituaiga o fegalegaleaiga i fonotaga a korama, ae e pau le taimi e mafai ona tupu ai lenei mea, pe afai lea e lagona e tagata uma o le korama le alofaina ma le faaaloalogia. O le taufaifai ma le taufaalili e leai ni avanoa i se fonotaga a le korama—ae maise lava pe afai e faasoa faalauaitele atu ni lagona. E ao i au peresitene o korama ona taulamua i le faamautinoaina o fonotaga a korama o se nofoaga saogalemu mo tagata uma e auai ai.
Ua apoapoai mai le Aposetolo o Paulo, “Aua ne’i alu atu se upu leaga ai o outou gutu, na o le upu lelei e ati ae ai i mea e aoga, e tupu ai le lelei i e faalogologo i ai.”10
O e umia le perisitua e le faaaogaina gagana masoa pe eleelea. Latou te le faalumaina pe faatiga i isi. Latou te atinae ma faamalosia isi i taimi uma. O se auala faatauvaa ae mamana lenei e auauna atu ai.
I Taimi Uma
O le galuega o le auauna atu e le pau mai i sauniga po o asiasiga i aiga po o galuega faatino e seāseā ona faia. O i tatou o ni alii o le perisitua i taimi uma lava—e le na o Aso Sa ma e le na o taimi tatou te faia ai ni ofutino papae ma ni fusiua. Ua i ai se tatou tiute e auauna atu i soo se mea tatou te tutu ai. O le auauna atu e le na o se mea tatou te faia—e faamatalaina ai foi po o ai i tatou.
Ia auauna atu i aso uma. O loo siomia outou i avanoa. Vaavaai mo na avanoa. Ole atu i leAlii e fesoasoani ia e iloa na avanoa. O le a e iloa ai o le tele lava e aofia ai ni faatinoga laiti, faamaoni, e fesoasoani ai i isi ia avea ma soo o Iesu Keriso.11
A o e taumafai ia agavaa mo le Agaga, o le a e iloa ai manatu ma lagona e uunaia oe e auauna atu. A o e faatinoina nei uunaiga, o le a e maua nisi uunaiga se tele, ma o le a faateleina ma faalauteleina ou avanoa ma gafatia e auauna atu ai.
O’u uso e talavou, ou te molimau atu ua tuuina atu ia te outou le pule ma le mana o le Perisitua Arona mataina e auauna atu ai i le suafa o le Atua.
Ou te tautino atu a o outou faia, o le a avea oe ma se tufugaaao o le Atua e fesoasoani atu ai i isi. O le a sili atu ona lelei ma sili atu ona anoa lou olaga. O le a e maua ai le malosi sili atu e tetee ai le tiapolo. O le a e maua ai le fiafia moni—le ituaiga lea e na o soo moni o Iesu Keriso e iloaina.
Talosia ia outou maua le olioli i le faataunuuina o lou tiute paia e auauna atu, o la’u tatalo lea i le suafa o Iesu Keriso, amene.
Show References
-
1. Tagai Mataupu Faavae ma Feagaiga 84:111.
-
2. Tagai Mareko 8:35.
-
3. Tagai Trent Toone, “Kindness of Arizona High School QB Carson Jones and Teammates Has Gone Viral,” Deseret News, Nov. 9, 2012, deseretnews.com/article/865566351/Kindness-of-Arizona-high-school-QB-Carson-Jones-and-teammates-has-gone-viral.html.
-
4. James E. Faust, “Savali i Atalii o La’u Fanau,” Liahona, Me 2007, 54; ua faaopoopo le faamamafa.
-
5. Tagai Mataupu Faavae ma Feagaiga 13:1.
-
6. Tagai Mataupu Faavae ma Feagaiga 84:88.
-
7. Tagai Mataio 20:27–28.
-
8. Tagai Tusitaulima 2: Taitaiina o le Ekalesia (2010), 2.4.5.
-
9. Tagai Mataupu Faavae ma Feagaiga 107:85.
-
10. Efeso 4:29.
-
11. Tagai Tusitaulima 2, 3.2.3.


text:
O le alii lea na ia faaaoga le agaese e faaoo ai manu’a i le alii na aafia, na faamatalaina e le alii Faamasianoga Sili ia Michael Kruse e faapea, sa fesoasoani malosi le ava malosi i le faatinoina o le solitulafono, ina ua muamua inu le fagu Vailima a le alii lea, ma maua ai loa lona lototele e faatino ai le solitulafono.
O le mea na tupu e pei ona taua e le faamasinoga, ina ua uma ona inu le fagu Vailima a Nimerota Finai i le po o le aso 8 Aokuso, na alu ai loa i le fale o le alii na aafia ma valaau i ai e sau i fafo.


text:
Nisi o fetu pupula a le Woodridge State High School
Tusia: admin 15/12/13
E faafiafiaina ma mitamita le tele o mātua Samoa i tulaga lelei o alo ma fanau i totonu o aoaoga. O nisi o alo Samoa o loo tulimatai nei e avea ma taitai sinia o le Aoga Maualuga a Woodridge State Hight School 2014. Pei lava ona silafia ua maoae le finafinau o alo o le atunuu i tulaga i aoaoga, e lē gata iunivesete ae faapea foi aoga maualuluga, o iina e faafailele mai ai se lumanai manuia o le solosolo lelei o le soifua a o avea ma talavou ma le agai atu ina tagata matua. O le susuga ia Johnathan Mafoe o ona mātua o Eseta ma Faga Mafoe o (Tanugamanono ma Toamua) ma le tamaitai o Tai Ioane Marzhew o lona tina o Alataua Ioane Marzhew mai Tuanai ma Nofoalii, ma o nisi o nei o fetu pupula o alo ma fanau Samoa i le tausaga 2014 i totonu o lea foi aoga.


text:
LDS Media Player (Vitio)
O a ni tulaga manaomia o le polokalama e maimoa ai i anomea o le vitio i le LDS Media Player?
Ua tatau ona uma ona faapipii se tasi o palausa Initoneti ma lomiga o le Flash e faapipii i lau komepiuta.
Manatua: Afai e faaauau pea ona faaletonu lau polokalama o le flash, faamolemole ia tapē le polokalama faakomepiuta o le flash hardware acceleration. E tatau ona taofia e lenei faiga le faaletonu ma mafai ai ona faaauauina le toe taina o le vitio. Faamolemole maimoa i faatonuga i le auala e faia ai lenei mea.
Manatua: O loo i ai ni faaletonu ua matauina i le ituaiga o le Flash 10.1.85.3. Faamolemole toe faafou i le lomiga sili ona fou o le Flash pe afai o e mauaina ni faaletonu i le maimoaina o anomea o le vitio i le LDS Media Player.
O loo matou matauina foi se faafitauli i le iOS 4.3x. A uma ona oomi le faamau e ta ai, faamolemole faatali mo ni nai sekone ao utaina ona tatau lea ona taina. Ao utaina, faamolemole aua nei toe oomiina le faamau ogatotonu e ta ai po o le faamau lea o le a faaali atu i le tulimanu. E faatoa tupu lenei mea i le 4.3x.
Aisea e faaletonu ai pe mamau le vitio i nisi o taimi ao toe taina?
E ono faaletonu pe mamau le vitio i le taimi o toe taina ai pe afai lea e le o lava le saoasaoa o le fesootaiga o le Initoneti po o le lemu tele foi o le masini processor pe ua laitiiti foi le avanoa (memory) o le RAM. E oo lava i peau o fesootaiga (broadband), o le toatele o tagata o loo faaaogaina le Initoneti po o le pisi o fesootaiga e mafai ona motusia ai le taina o vitio po o le toe fefoifoiai pea i mea ua uma ona muai maimoaina.
E mafai faapefea ona ou faasoa atua se sootaga i se vitio patino?
Faaaoga le Shared Video po o filifiliga Get Link mai faamau o le lisiautu o mea faaauau o le masini e ta ai. E mafai ona e kopiina le sootaga ma faapipii i se savali o le imeli po o le itulau uepi.
O le a mea e fai e le “Get Code”?
O le filifiliga Get Code e faatagaina oe e kopi le faailo ua tuu i totonu o le HTML mo se masini e ta ai ma faapipiiina i totonu o lau itulau uepi. E mafai ona e faaaogaina lenei filifiliga e avea ai le LDS Media Player ma vaega o lau itulau uepi.
O loo faaalia mai e le LDS Media Player se lapataiga o faapea mai e manaomia lou faafouina o le Flash Player. E faapefea ona ou faafouina?
O le a faaali atu i le media player se savali e foliga faapenei:
E mafai ona e kiliki i le savali ina ia maua ai lomiga sili ona lata mai o le Flash Player mai le Adobe.
E le o faaalia sao mai le LDS Media Player pe o loo sese le vitio o loo faaali mai. E faapefea ona ou faaleleia lenei mea?
E mafai ona faaali mai e lau palausa uepi se faamatalaga na sefeina (pe tuai). Ina ia faamamaina lau palausa na sefeina ma vaai i lomiga sili ona lata mai i le itulau o loo e i ai, kiliki CTRL + F5 mo le Windows po o le COMMAND + SHIFT + R mo le Mac.
Windows Media Player (Na o le Vitio po o le Otio)
E faaaoga e le LDS.org le Windows Media Player mai le Microsoft e saunia ai sologa o vitio ma otio. Ina ia maimoa pe faalogologo foi i sologa vitio po o otio, e manaomia ona i ai le Windows Media Player i luga o lau masini pe afai e le o i ai.
Ina ia faataitai pe o i ai pe leai foi le Windows Media Player i lau komepiuta, kiliki i le polokalama faataitai o le Windows Media Player. Afai e oso mai se tamai faamalama ma e faalogoina le otio po o le leo, o lena la ua i ai le polokalama. Afai o loo faailoa mai e lau palausa e le o i ai sau polokalama o manaomia e palaka i totonu po o se polokalama fesoasoani, e mafai lava ona e sii maia le Windows Media Player e aunoa ma se totogi.


text:
Mataupu 12
Ua apoapoai atu le perofeta o Eteru i tagata ia talitonu i le Atua—Ua toe faamatala mai e Moronae mea ofoofogia ma maoae na faia i le faatuatua—O le faatuatua na mafai ai e le uso o Iareto ona vaai ia Keriso—E tuuina mai e le Alii i tagata vaivaiga ina ia faalotomaualalalo ai i latou—Sa aveese e le uso o Iareto le Mauga o Serima i le faatuatua—Ua taua mo le olataga le faatuatua, faamoemoe, ma le alofa mama—Sa vaai Moronae ia Iesu faafesagai lava.
1 Ma sa oo ina sa i ai aso o Eteru i ona po o Korianetuma; ma o aKorianetuma sa tupu i le laueleele atoa.
2 Ma sa avea aEteru o se perofeta a le Alii; o le mea lea na alu atu ai Eteru i ona po o Korianetuma, ma amata ona vavalo atu i tagata, aua sa le mafai ona evaosia o ia ona o le Agaga o le Alii lea sa i totonu ia te ia.
3 Aua sa ia aalaga atu mai le taeao, seia oo lava i le alu ifo i lalo o le la, ua apoapoai atu i tagata ia talitonu i le Atua ia salamo nei efaaumatia i latou, ma fai atu ia te i latou o le ifaatuatua e faataunuu ai mea uma—
4 O le mea lea, soo se tasi e talitonu i le Atua e mafai moni lava ona afaamoemoe mo se lalolagi sili atu ona lelei, ioe, se nofoaga lava i le aao taumatau o le Atua, o le faamoemoe lea e sau mai le faatuatua, e fai ma etaula i agaga o tagata, lea o le a latou mautinoa ma mausali ai, ma faatumulia ai pea i igaluega lelei e le aunoa, ma taitaiina ai e oviia le Atua.
5 Ma sa oo ina perofeta atu e Eteru mea tetele ma ofoofogia i tagata, ia sa latou le talitonu i ai, ona sa latou le vaai atu i ai.
6 Ma o lenei, o au, o Moronae, ou te fia tautala atu teisi e uiga i nei mea; ou te fia faaali atu i le lalolagi o le afaatuatua o mea ia ua efaamoemoe i ai ae ua ile vaaia; o le mea lea, aua tou te masalosalo ona ua outou le vaaia, aua tou te le maua se molimau seia uma ona otofotofoina o lo outou faatuatua.
7 Ona o le faatuatua na faaali mai ai e Keriso o ia lava i o tatou tamā, ina ua uma ona toetu mai o ia mai le oti; ma sa ia le faaali mai o ia lava ia te i latou seia mavae ona latou faatuatua muamua ia te ia; o le mea lea, sa tatau ai ona i ai i ni isi le faatutua ia te ia, ona sa ia le faaalia atu o ia lava i le lalolagi.
8 Ae ona o le faatuatua o tagata o lea na ia faaali mai ai o ia lava i le lalolagi, ma faamamaluina le suafa o le Tamā, ma saunia se ala e mafai ai e isi ona tofusia i le meaalofa faalelagi, ina ia mafai ona latou faamoemoe mo mea ia latou te lei vaai i ai.
9 O le mea lea, ia mafai ai foi ona outou maua o le faamoemoe, ma avea ma e e mauaina le meaalofa, pe afai e nao na outou faatuatua.
10 Faauta, o le faatuatua na avalaauina ai i latou anamua, i le faatulagaga paia a le Atua.
11 O le mea lea, o le faatuatua na tuuina mai ai le tulafono a Mose. Ae ua saunia e le Atua e ala i le meaalofa a lona Alo se ala e asilisili ona lelei; ma o le faatuatua ua faataunuuina ai.
12 Aua afai e leai se afaatuatua i totonu o le fanauga a tagata e le mafai e le Atua ona faia se evavega i totonu o i latou; o le mea lea, na te le faaali mai o ia lava seia mavae ona latou faatuatua muamua.
13 Faauta, o le faatuatua o Alema ma Amoleka na mafua ai ona solo o le afalepuipui i le eleele.
14 Faauta, o le faatuatua o Nifae ma Liae na faia ai le aliuga i luga o sa Lamanā, na papatisoina ai i latou i le afi ma le eAgaga Paia.
15 Faauta, o le faatuatua o aAmona ma ona uso na efaia ai se vavega tele lava i totonu o sa Lamanā.
16 Ioe, ma e oo ia i latou uma o e na faia avavega sa latou faia i le efaatuatua, e oo ia i latou o e na muamua mai ia Keriso ma i latou foi o e na mulimuli mai ia te ia.
17 Ma o le faatuatua na maua ai e soo e toatolu se folafolaga o le a ale tofo i latou i le oti; ma sa le maua e i latou le folafolaga seia mavae ona latou faatuatua muamua.
18 Ma pe sa i ai se taimi na faia ai e se tasi ni vavega seia mavae ona latou faatuatua muamua; o le mea lea sa muamua ona latou talitonu i le Alo o le Atua.
19 Ma sa i ai le toatele o e sa matua malosi tele lava lo latou faatuatua, i le taimi lava ae alei afio mai Keriso, o e sa le mafai ona taofia mai totonu o le eveli, ae sa latou vaai moni lava ma o latou lava mata mea ia sa latou vaai i ai ma se mata o le faatuatua, ma sa latou fiafia.
20 Faauta foi, ua tatou vaaia i lenei talafaamaumau, o se tasi o i latou ia o le uso lea o Iareto; ona sa matua tele lava lona faatuatua i le Atua, ina ua tuu mai e le Atua lona atamatamaiaao sa le mafai ona ia natiaina mai le vaai a le uso o Iareto, ona o lana fetalaiga na ia fetalai mai ia te ia, o le fetalaiga lea na ia maua i le faatuatua.
21 Ma ina ua uma ona vaai o le uso o Iareto i le tamatamaiaao o le Alii, ona o le afolafolaga lea na maua e le uso o Iareto i le faatuatua, sa le mafai e le Alii ona taofia se mea mai lana vaai; o le mea lea na ia faaali mai ai ia te ia mea uma, ona sa le toe mafai ona taofia o ia i fafo o le eveli.
22 Ma o le faatuatua na maua ai e ou tamā le afolafolaga o le a oo atu nei mea i o latou uso e ala i Nuuese; o le mea lea ua poloaiina ai au e le Alii, ioe, o Iesu Keriso lava lea.
23 Ma sa ou fai atu ia te ia: Le Alii e, o le a faatauemu Nuuese i nei mea, ona o lo matou avaivai i le tusitusi; aua le Alii e, ua e faamalosia i matou i le upu ona o le faatuatua, ae ua e le efaamalolosia i matou i le tusitusi; ona ua e faia nei tagata uma ina ia mafai ona latou tautala tele, ona o le Agaga Paia lea na e tuuina mai ia te i latou;
24 Ma ua e faia i matou tau ina ia mafai ona matou tusitusi laitiiti, ona o le vasivasi o o matou lima. Faauta, ua e le faia i matou ina ia matou malolosi i le atusitusi e pei o le uso o Iareto, ona ua e faia o ia ina ia malolosi mea ua ia tusia e pei lava o oe, seia oo ina lofituina ai le tagata e faitauina i latou.
25 Ua e faia foi a matou upu ia mamana ma malolosi, ua oo lava ina le mafai ona matou tusia i latou; o le mea lea a matou tusitusi ua matou vaai i lo matou vaivai, ma feseseai ona o le tuuga o a matou upu; ma ou te fefe nei afaatauemu Nuuese ia matou upu.
26 Ma ina ua uma ona ou fai atu o nei upu, sa fetalai mai le Alii ia te au, ua fofoga mai: E afaatauemu e ua valelea, ae o le a faanoanoa i latou; ma ua lava lou alofa tunoa mo e e agamalu, o le a latou le faaaoga ai lo outou vaivai;
27 Ma afai e o mai tagata ia te au o le a ou faaali atu ia te i latou o latou avaivaiga. Ou te eavatu i tagata ia vaivaiga ina ia faalotomaualalalo ai i latou; ma ua lava lou ialofa tunoa mo tagata uma o e e latou te ofaalotomaualalaloina i latou lava i ou luma; aua afai latou te faalotomaualalaloina i latou lava i ou luma, ma faatuatua mai ia te au, ona ou faia lea o umea vaivai ia avea ma mea malolosi ia te i latou.
28 Faauta, o le a ou faaali atu i Nuuese o latou vaivaiga, ma o le a ou faaali atu ia te i latou o le afaatuatua, faamoemoe, ma le alofa mama e aumai ai i latou ia te au—o le puna o le amiotonu uma.
29 Ma o au, o Moronae, ina ua uma ona ou faalogoina o nei upu, sa faamafanafanaina au, ma ou fai atu: Le Alii e, ia faia lou finagalo amiotonu, aua ua ou iloa e te galue i le fanauga a tagata e tusa ma lo latou faatuatua;
30 Aua na fai atu le uso o Iareto i le mauga o Serima, aAlu ese—ma sa alu ese lava. Ma a na fai e le ia te ia le faatuatua po ua le alu ese; o le mea lea e te faia ai mea pe a mavae ona i ai muamua i tagata le faatuatua.
31 Aua sa faapea ona e faaali mai o oe lava i ou soo; aua ina ua uma ona i ai muamua ia te i latou le afaatuatua, ma latou tautatala i lou suafa, sa e faaali mai oe lava ia te i latou i le mana tele.
32 Ma ou te manatua foi na e fetalai mai ua uma ona e saunia se fale mo tagata, ioe, i totonu lava o amaota o lou Tamā, lea e mafai ai e le tagata ona maua o le efaamoemoe lelei silisili atu; o le mea lea e ao i le tagata ona faamoemoe i le tagata; a leai e le mafai ona ia maua o se tofi i le nofoaga ua e saunia.
33 O lenei foi, ou te manatua na e fetalai mai ua e aalofa i le lalolagi, e oo lava i le tuuina i lalo o lou soifua mo le lalolagi, ina ia mafai ona e toe aveina e te saunia ai se nofoaga mo le fanauga a tagata.
34 Ma o lenei ua ou iloa o lenei aalofa ua ia te oe mo le fanauga a tagata o le alofa mama lea; o le mea lea, vagana ai ua i ai i tagata le alofa mama e le mafai ona latou mautofi i lena nofoaga ua e saunia i maota o lou Tamā.
35 O le mea lea, ua ou iloa ai i lenei mea ua e fetalai mai ai, e faapea afai e le i ai i Nuuese le alofa mama, ona o o matou vaivaiga, o le a e tofotofoina i latou, ma aveese la latou ataleni, ioe, o mea lava ia ua latou maua, ma avatu ia te i latou o e o le a latou maua atili.
36 Ma sa oo ina ou tatalo atu i le Alii ia ona avatu i Nuuese le aalofa tunoa, ina ia latou maua le alofa mama.
37 Ma sa oo ina fetalai mai le Alii ia te au: Afai e le i ai ia i latou le alofa mama e le afaina i lea mea ia te oe, sa e faamaoni; o le mea lea, o le a afaamamaina ou ofu. Ma ona ua e vaai i lou evaivai o le a faamalosia oe, e oo lava i le nofo i lalo i le nofoaga ua ou saunia i maota o loʼu Tamā.
38 Ma o lenei o au, o Moronae, ou te faatofa atu i Nuuese, ioe, ma i ou uso foi o e ua ou alofa i ai, seia oo ina tatou feiloai i luma o le anofoa-faamasino o Keriso, lea o le a iloa ai e tagata uma ua le pisia ou eʼofu i o outou toto.
39 Ma ona outou iloa ai lea sa ou avaai ia Iesu, ma sa ia fetalai mai ia te au efaafesagai lava, ma sa ia tau mai ia te au i upu faamaulalo manino, e pei lava ona tau atu e se tagata i se tasi tagata i lau lava gagana, e uiga i nei mea;
40 Ma ua nao nai mea itiiti ua ou tusia, ona o lou vaivai i le tusitusi.
41 Ma o lenei, ou te apoapoai atu ia te outou ia outou asaili lenei Iesu o le ua tusi i ai le au perofeta ma aposetolo, ina ia i ai ma tumau ia te outou e faavavau le alofa tunoa o le Atua le Tamā, ma le Alii o Iesu Keriso, ma le Agaga Paia, o le ua emolimau ia te i laua. Amene.


text:
Tauva Afoa-Le’i mo le tofi kovana ma le lutena kovana
O le ofoina atu o le agava’a, tomai ma le ola e tautua ai le atunu’u ina ia mafai ona si’itia le tulaga manuia o tagata uma o Amerika Samoa, o se tasi lea o mafua’aga ua a’e ai se tofa i le afioga i le Aloalii ia Afoa Moega-Lutu, ma le tofa i le to’oto’o ia Le’i Sonny Thompson, e fa’alauiloa lo la fa’amoemoe mo le tausinioga i le tofi kovana ma le lutena kovana, i le palota tele ia Novema 2012.
O taeao ananafi na fa’alauiloa aloa’ia ai e Afoa ma Le’i lo la fa’amoemoe ma i se fa’atalatalanoaga ma le Samoa News na fa’ailoa ai e Afoa e fa’apea, o se tasi o fesili tele o le a fesiligia ai o ia e le atunu’u, e o’o lava foi i lona aiga ma lana fanau, pe aisea lava ua saga mana’o ai e tauva mo le tofi, ae o lea ua mae’a atu isi tausinioga e lei filifilia o ia e le atunuu.
“O la’u tali i ai, e mafua ona ou naunau pea ou te tauva i le tofi kovana, ona ou te talitonu e mafai ona ou faia se suiga mo le malo, ou te mafai ona ou fesoasoani e tuuina atu le atunuu i se isi tulaga e sili atu nai lo le tulaga o loo i ai nei, ma ou te talitonu foi o loo i ai le meaalofa a le Atua i totonu ia te a’u, e fai ai a’u ma la’u paga o Le’i ma auauna mo le atunu’u,” o le saunoaga manino lea a Afoa.
O le 5 ai lenei o tausigioga mo le tofi kovana ma le lutena kovana o tauva ai le afioga Afoa, lea e aofia ai tausaga e lua sa la toalua ai ma Lealaifuaneva P. Reid, a’o ia tausinio mo le tofi lutena kovana, ma tausaga e tolu na tauva ai mo le tofi kovana, lea e aofia ai le uluai taimi ma le tofa ia Taeaoafua Meki Solomona, o le taimi lona lua ma le tofa ia Velega Savali Jr, atoa ai ma le faamoemoe e pei ona la faalauiloa ma le tofa Le’i.
Na taua e Afoa ma Le’i, o la fa’anaunauga pe afai e fa’apaleina i laua i le tofi, o le a la filifilia tagata pito sili ona i ai le agavaa ma le tomai latou te vaavaalua i le taitaiina o le malo.
“Afai ma te tulai mai i le tofi, o le a ma filifilia tagata lelei i le galuega, e le faailoaina poo ai oe ae fea le vaega ete i ai, afai lava o loo i ai le agavaa ia te oe, o lona uiga o oe e fetaui mo le tofi,” o le saunoaga lea a Afoa.
“O le faanaunauga lava foi lea o loo ia te i maua, ia mafai ona fesoasoani i le lumanai o alo ma fanau o le atunuu, aua o i latou o loo i ai le lumanai o le malo,” o le saunoaga lea a Le’i.
Na taua e Afoa ma Le’i, ua mafua ona filifili e le isi le tasi la te paga mo le faamoemoe, ona ua lava le masani ma le iloa o le isi i le tasi, e tutusa foi o la faanaunauga mo le faaleleia o le atunuu aemaise ai o le avea ma taitai.
Saunoa Afoa, e mafua ona manuia le taitaiga o le malo pe afai e galulue faatasi tagata uma. Sa ia aumaia se ata faataitai o lona talitonuga lea i vaega o le tino o le tagata (tulou), pe afai e le galulue faatasi vaega uma o le tino, e le mafai ona gaioi le tino, e faapena foi le malo, e le mafai ona manuia pe afai e le galulue faatasi vaega uma.
Na o la taua e faapea, e le o i ai se faanaunauga e fia tauva i le tofi ona o se sailiga manuia mo la aiga, aua ua mautu ma lelei o la aiga, ae pau le lagona e fia ofo atu le tautua mo le atunuu ina ia mafai ai foi ona manuia aiga uma.
O nisi o mataupu o loo aofia i totonu o le manulauti a Afoa ma Le’i, lea foi ua faamoemoe o le a faalauiloa aloaia i se taimi o i luma, e aofia ai gaioiga mo le faaleleia o le Falemai, tulaga o Aoaoga, Galuega, Faaleleia o le Tamaoaiga, faapea ai ma le atina’eina o le soifuaga mo aso faisoo.
O le afioga i le Aloalii ia Afoa o ia o se loia mo le tele o tausaga o lana auaunaga i le atunuu, ma ua toatele foi i latou ua silafia lenei tamalii i lana tautua.
O le tofa i le tootoo ia Lei e mai le Ofu, Manu’a, le nuu na amata mai ai lona soifuaga aoaoina, ma faaauau atu ai i le aoga maualuga a Samoana ma faauu ai i le 1971. Na malaga atu Lei ma a’o tauina o ia i Amerika i se tasi o Iunivesite i le setete o Illinois ma maua ai lana faailoga o le B.A Science in Education. Sa faaauau lona soifuaga aoaoina i se tasi o Iunivesite i Kalefonia ma maua ai le faailoga o le Master Degree in Human Resources and Management Development.
E 21 tausaga sa tautua ai Le’i i le Air Force a le malo tele, ma malolo litaea mai ai loa i le tausaga e 1993, ao ia umia le tulaga o le Major. (Air Force - Maj).
Ina ua taliu mai o ia i le atunuu, sa avea o ia ma pule i le vaega o le Saogalemu ma le Soifua Maloloina mo tagata faigaluega a le Kamupani o le StarKist Samoa mo tausaga e 12, a’o lei filifilia o ia e avea ma Faatonusili o le Matagaluega o le ‘Administrative Services’ mo tausaga e 8 seia oo mai i le taimi nei.
O loo tautua foi o ia o se Tiakono mo lana ekalesia EFKAS i Ofu, o ia o le Taitai o le Komiti o le Atina’e, o ia foi o se tasi o tootoo mai Ofu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
“AISEA UA SULU AI LE LBJ ATUNUU A’O FEA LE MALO?”
E tele fesili ua lagalaga mai le atunuu ina ua faailoa e le Pulesili ma le Taitaifono o le Komiti Faafoe a le falemai o le LBJ le manatu e faapea, ina ua le mafai e le malo ona tali mai i le faafitauli tau tupe lea ua tulai mai, na manatu ai loa le pulega o le falema’i, e leai lava se isi auala e mafai ona maua ai se fesoasoani, o le sulu loa i le atunuu e ala i le sii lea o pili a le falema’i.
“A’o fea le $1.3 miliona lea na pasia e le Fono Faitulafono e tuu atu e fesoasoani ai i galuega ma fuafuaga a le falema’i,?” o le fesili lea a Senatoa Malepeai.
“E leai se mea faapena i lalo o le la o le faatupu e le malo o le aitalafu ma mafua ai le faafitauli tau tupe i le falemai, ae aapa mai le falemai e faaee mai le avega i luga o le atunuu,” o le saunoaga lea a le tama matua ia Fetuao Papali’i, 71 tausaga mai le afioaga o Tafuna ina ua fesiligia e le Samoa News e uiga i lenei mataupu.
Na taua e le tama ia Papali’i, sa taofia i le falema’i i Fagaalu lona atalii i le masina na tea nei, ae ina ua maua mai le pili, e toeitiiti lava oo atu i le $4,000 le aofai, ma o le taimi nei, ua toeitiiti maea ona totogi lea aitalafu, e ala i le fesoasoani mai a nisi o lana fanau mai fafo.
“E leai se mea faavalevalea i lalo o le lagi e pologa le atunuu e totogi a latou pili, ae toe faaopoopo mai ai ma nei siitaga mamafa ina ua le mafai e le malo ona totogi ana aitalafu,” o le saunoaga lea a Papalii.
Na taua e Papali’i, o le maualuga o siitaga a le falema’i lea ua tuuina mai ua manino mai ai le matuia o le faafitauli tau tupe o loo feagai ma i latou i le taimi nei, ae i ai lona talitonuga e le gata ua mafua lea faafitauli ona o aitalafu a le malo, ae o le isi foi mafuaaga o le toatele naua o tagata faigaluega a le falemai ae le o lava le tupe maua e faatino ai ana galuega, ona taumafai loa lea e tuu mai le avega i le atunuu.
“Afai ua le mafai e le malo ona totogi ana aitalafu, e tatau ona ave e le falemai i le faamasinoga, ua latou soli le tulafono lea na pasia e le Fono e tuu atu ai tupe mo le falemai, faapea ai foi ma isi lala tumaoti e pei o le ASPA ma le Kolisi,” o le saunoaga lea a Papalii.
O le molimau foi lea a le tina o Carol Ulberg-Unasa mai Aua ina ua fesiligia e le Samoa News e uiga i lenei mataupu.
Na taua e Carol i le Samoa News, soo se taimi lava e maua mai ai pili a lona aiga mai le falemai, e le faatamala lava i le totogiina, o isi foi taimi e oo atu ai pili a lana fanau i le $2,000, ae faamalosi lava e totogi ona o le manatu ia aua nei afaina ai le faafouina o lona ID i le isi tausaga e sosoo ai.
“Afai o loo faamaoni le atunuu e totogi a latou pili i le falemai, e tatau foi ona faapena le malo i le faamaoni lea e totogi ana aitalafu,” o le manatu lea a Carol.
O siitaga a le falemai lea ua faamoemoe e faamamalu i le po o le kerisimasi o le vaiaso fou, e aofia ai le sii o le totogi e vaai ai le fomai i soo se talavai, mai le $10 i le $50, sii le potu failele i le $200, $100 le totogi o le potu taofia i le po e tasi, talavai ua sii atu i le $40 i le fualaau e tasi ma le fale faamama toto lea ua sii atu i le $250.
Na taua e se tina sa auai i le solo tete’e lea na faia i le vaiaso nei faasaga i pili a le falemai, le tatau lea i le atunuu ona lagolago le faia o se isi solo tete’e faasaga i le malo, ina ua latou lagonaina ai le tulaga mafatia lea o le a feagai ma le toatele o aiga e vaivai le tamaoaiga.
O le afiafi o le aso Gafua o le vaiaso fou i le itula e 3:00 o le a faia ai se iloiloga a le falemai i le malumalu lea e faia ai sauniga o maliu a le falemai, e faatalatalanoaina ai lenei siitaga ma soo se tasi o le atunuu.
“Ou te lagolagoina le faia o se siitaga a le falemai, peitai e le o le ituaiga maualuga lea ou te manatu e tatau ona oo i ai se siitaga, e tatau ona sii fuafua i le tulaga o loo i ai le tamaoaiga,” o le saunoaga lea a Felise Gatoloa’i mai Pago Pago.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’ateia Senate i le ripoti i le falepuipui i Tafuna
O le ripoti lea na faasalalau e vaega faasalalau i leitio ma nusipepa, faavae mai lea i le molimau a le alii pule o le Ofisa Faanofovaavaaia i luma o le Faamasinoga Maualuga, i le tulaga o loo i ai le toese i Tafuna i le taimi nei, na faateia ai nisi o Senatoa ma lagalaga ai o latou finagalo e uiga i lenei mataupu.
Saunoa Senatoa Fonoti Aufata, afai o le tulaga lea o loo i ai le toese i Tafuna i le taimi nei, o le gaosi lava lea e pagota o a latou pia i totonu, faaaoga fualaau faasaina atoa ai ma le leai o se avanoa e ono mautinoa ai le a’oa’oina e se tasi e loka ai o se lesona taua, o lona uiga ua tatau i le Fono ona silasila toto’a i lenei mataupu.
Saunoa Fonoti, talu ai o lea ua toe tasi le vaiaso maea galuega a le Fono, e le tatau ai ona avea lea tulaga ma itu e taofia ai le faaauauina pea lea o se suesuega e uiga i lenei mataupu.
Sa ia talosagaina le afioga i le alii Senatoa ia Mauga Tasi Asuega ina ia silasila toto’a i le faafitauli lea, ma faatulaga se iloiloga sei toe fesiligia ai ripoti na afua mai i le fale faamasinoga.
O le afioga i le Maoputasi ia Mauga,o ia lea o loo taitaifono i le komiti o le Puipuiga o le Saogalemu Lautele ma le Lotoifale a le Senate.
O le molimau a le afioga ia Tauiliili Silivelio Iosefo na tuuina atu lea i luma o le faamasinoga i le vaiaso na tea nei, i le taimi na faia ai iloiloga a ni alii pagota se toalua o loo tuli ni a laua faasalaga i le taimi nei.
O i laua ia e aofia ai Junior Tupolo Hodges, lea o loo tuli sona faasalaga e 40 masina ina ua tausala o ia i lona umia faasolitulafono o aisa ma le faamoemoe e tulei ma faatau atu i isi tagata, ma Leanava Sevaaetasi lea o loo ia tuliina le 28 masina ona o le moliaga o le talepe fale ma le faaleaga meatotino.
Saunoa Tauiliili e faapea, e le gata o loo faaaoga e pagota fualaau faasaina i le toese, ae o loo latou gaosiina foi le pia i totonu o le falepuipui, ma o se itu na maofa ai ina ua faia ni suega i nisi o pagota ma faamaonia ai o loo latou faaaogaina fualaau faasaina o le mariuana ma le pauta oona o le aisa.
Ae mo alii pagota ia e toalua o Hodges ma Sevaaetasi, sa maua i o la tino le fualaau e taua o le ‘oxydone’, lea foi e aofia i le lisi o fualaau faasaina, peitai sa faataga i ai e se fomai mai le LBJ la te faaaogaina ona o vaega o la tua sa faalogoina le tiga.
Na faailoa e Tauiliili i le faamasinoga e faapea, ao ia tapenaina le ripoti mo se tasi o alii pagota lea ua faamoemoe e faia sana iloiloga i le masina nei, sa faailoa atu e nisi ia te ia o le alii pagota lea o loo taofia i lalo o se puipuiga faapitoa i le toese mo le 20 aso, ina ua maua o ia ma nisi o pagota o loo inu a latou pia e taua o le ‘homemade brew’.
I lana molimau na taua ai e Tauiliili e faapea, sa leai sona manatu e mafai ona gaosi le pia lea i totonu o soo se falepuipui.
Talu ai o le faafitauli e pei ona taua, na talosagaina ai loa e Tauiliili le faamasinoga ina ia tatala Hodges ma Sevaaetasi i lalo o lana vaavaaiga, mo le mataituina lea o lo la usitaia ai o tuutuuga a le faamasinoga e ao ona la usitai i ai, ona e laititi lava le avanoa e ono mafai ai ona maua se fesoasoani mo i laua ao i ai i le toese.
Ua taoto atu nei i se faaiuga a le faamasinoga le talosaga a Tauiliili mo sa latou faaiuga, ae ua toe taofia nei Hodges ma Sevaaetasi i le toese i Tafuna.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
-
O upu o lana lauga i ona uso. Ua faafememeaʼiina e ia se alii na saili e lepeti le mataupu faavae a Keriso. O nai upu itiiti e uiga i le talafaasolopito o le nuu o Nifae.
-
Mataupu 1
Ua saili Iakopo ma Iosefa e faatauanau tagata ia talitonu ia Keriso ma tausi i ana poloaiga—Ua maliu Nifae—Ua tele le amioleaga i totonu o sa Nifaē. E tusa o le 544–421 T.L.M.
-
Mataupu 2
Ua taʼuleaga e Iakopo le naunau i ʼoa, le faamaualuga, ma lē gaōiā—E mafai e tagata ona saili le ʼoa e fesoasoani ai i o latou uso-a-tagata—Ua taʼusalaina e Iakopo le fai avā tele e lē faatagaina—Ua fiafia le Alii i le lē gaōiā o fafine. E tusa o le 544–421 T.L.M.
-
Mataupu 3
E talia e e loto mamā le afioga malie a le Atua—Ua sili atu le amiotonu o sa Lamanā i lo sa Nifaē—Ua lapatai atu Iakopo e faasaga i le faitaaga, mataaitu, ma isi agasala uma. E tusa o le 544–421 T.L.M.
-
Mataupu 4
Sa tapuai atu perofeta uma i le Tamā i le suafa o Keriso—O le tuuina atu o Isaako e Aperaamo o le faatusa lea o le Atua ma lona Alo e Toatasi na Fanaua—E tatau ona faaleleia e tagata i latou lava ma le Atua e ala i le Togiola—O le a teena e tagata Iutaia le maa faavae. E tusa o le 544–421 T.L.M.
-
Mataupu 5
Ua sii mai e Iakopo upu a Senosa e uiga i le talafaatusa i le olive fanua ma le olive vao—Ua faatusa ia laau ia Isaraelu ma Nuuese—Ua faaataata mai le faataapeapeina ma le faapotopotoga o Isaraelu—Ua faia ni talafaatatau e uiga i sa Nifaē ma sa Lamanā ma le aiga uma o Isaraelu—O le a sulu Nuuese ia Isaraelu—E oo lava ina susunuina le togaolive. E tusa o le 544–421 T.L.M.
-
Mataupu 6
O le a toe faapotopoto e le Alii ia Isaraelu i aso e gata ai—O le a susunuina le lalolagi i le afi—E ao i tagata ona mulimuli ia Keriso e aloese ai mai le lepa afi ma le teio. E tusa o le 544–421 T.L.M.
-
Mataupu 7
-
Ua faafitia e Serema le Keriso, ma finau ma Iakopo, ma manao i se faailoga, ma ua taia e le Atua—Ua fetalai mai perofeta uma lava e uiga ia Keriso ma lana togiola—Ua ola tagata sa Nifaē i o latou aso uma e pei o ni tagata maumausolo, na fananau mai i puapuaga ma itagia e sa Lamanā. E tusa o le 544–421 T.L.M.


text:
E tusa pe o ni faifeautalai faamisiona po o ni tagata o le ekalesia, e tatau ona fai i tatou uma ma faaa’oa’o i ē ua faatuatua ia Iesu Keriso.
O’u uso pele e, ua tatou tauaofia i lenei afiafi i le tele o nofoaga i le lalolagi atoa. O loo tatou auai faatasi ma faifeautalai faamisiona lelei. Ou te valaau atu i faifeautalai faamisiona uma e tutulai. Po o fea lava o outou susū ai, susuga i faifeautalai ma peresitene o misiona, faamolemole tulai mai. Matou te faafetai atu ia te outou! Matou te alolofa ia te outou! Alaala mai loa i lalo.
E tatau ona tatou faamanatu ia i tatou lava mai lea taimi i lea taimi, le mafuaaga ua i ai a tatou faifeautalai.
“O lenei, ia outou o atu e fai nuu uma lava ma soo, ma papatiso atu ia te i latou i le suafa o le Tama, ma le Atalii, ma le Agaga Paia:“
Ia outou aoao atu ia te i latou ia tausi i mea uma ua ou fai atu ai ia te outou: faauta foi, ou te ia te outou i aso uma lava, e oo lava i le gataaga o le lalolagi.” 1
O lenei poloaiga o se tasi lea o le tele o poloaiga ua toe faafouina ona ua toefuataiina mai i le atoatoa le talalelei a Iesu Keriso. O loo auauna atu nei faifeautalai e pei lava ona sa latou faia i vaitaimi o le Feagaiga Fou. O loo faamatala mai i le tusi o Galuega ia galuega a faifeautalai anamua a le au Aposetolo ma isi au soo, na sosoo ma le galuega a le Alii i le olaga nei. 2 O iina tatou te faitau ai i le liua mata’ina ma le papatisoga o Saulo le Taso, o lē i le taimi muamua sa “mapugatamai i le faamata’u ma le fasioti i le au soo o le Alii” ma sauaina tagata o le ekalesia fou na faatoa tau atiina ae. 3 Mai se amataga faapena, na avea ai Saulo ma Paulo ua liuaina, o se tasi o faifeautalai aupito maoae a le Alii. O mataupu mulimuli e 15 o le tusi o Galuega, o loo lipotia mai ai galuega faafaifeautalai a Paulo ma ana soa.
I se tusi i se tasi o ana soa na sili ona faatuatuaina, sa tusi atu ai Paulo i le taulealea o Timoteo, “Aua ne’i inoino se tasi i lou taulealea; a ia fai oe ma faaa’oa’o i ē ua faatuatua, i le upu, ma le amio, ma le alofa, ma le loto, ma le faatuatua, ma le mama a’ia’i.” 4 O lena fautuaga ua talafeagai lona aoga mo i tatou i le taimi nei e pei ona sa i ai i aso ua mavae. E aoga i a tatou faifeautalai faamisiona; e aoga foi i tagata taitoatasi o le Ekalesia. E tusa pe o ni faifeautalai faamisiona po o ni tagata o le ekalesia, e tatau ona fai i tatou uma ma faaa’oa’o i ē ua faatuatua ia Iesu Keriso.
Faifeautalai Faamisiona
O faifeautalai faamisiona, e tusa ma le 52,000 ma ona tupu, o loo auauna atu i misiona e 340 i le lalolagi atoa. O i latou o ni tagata faatuatua ma ni auauna tuuto a le Alii. O lo latou faamoemoega ia “valaaulia isi e o mai ia Keriso e ala i le fesoasoani atu ia i latou ia maua le talalelei toefuataiina e ala i le faatuatua ia Iesu Keriso ma Lana Togiola, salamo, papatisoga, mauaina o le meaalofa o le Agaga Paia, ma tumau e oo i le iuga.” 5
E pei foi o Timoteo, o le toatele lava o faifeautalai faamisiona o alii talavou. O nisi o tamaitai faifeautalai; o nisi o faamisiona matutua. Tatou te alolofa ia i latou taitoatasi! O faifeautalai e galulue e faaleleia le olaga o fanau a le Atua. E alofa le Tama Faalelagi i Ana fanau uma lava. Auā foi, o Ia o lo latou Tama. E finagalo o Ia e faamanuia i latou i Lana meaalofa silisili, o le ola e faavavau lea. 6 E aoao atu e faifeautalai nei mea i soo se mea lava latou te auauna atu ai. Latou te fesoasoani i tagata ia atiina ae le faatuatua i le Alii, salamo, ia papatisoina, maua le Agaga Paia, maua sauniga o le malumalu, ma tumau ma le faamaoni seia oo i le iuga. O le galuega ma le mamalu o le Atua—“ia faataunuu le faaofuina o le tagata i le tino ola pea ma le ola faavavau” 7 — o le galuega paia ma le mamalu foi lea a faifeautalai taitoatasi.
Tatou te manaomia nisi faifeautalai se toatele—ni faifeautalai agavaa se toatele. I le taimi o Lana galuega i le lalolagi, sa fetalai atu ai le Alii i Ona soo, “E tele le saito e seleseleina, a o le aufaigaluega e toaitiiti ia: o lea ia outou aioi ai i le Alii e ana le saito e seleseleina, ina ia aauina mai e ia ni ē galulue i lana saito e seleseleina.” 8
I le sauniga aoao o le konafesi i le taeao nei, sa fofogaina mai ai e lo tatou perofeta peleina o Peresitene Thomas S. Monson se aioiga faatauanau mo alii talavou uma o le Ekalesia e sauniuni mo le galuega a faifeautalai. Ou te faamoemoe, o le a utagia lenei savali atoa e aiga uma o le Ekalesia.
E faaopoopo atu la’u molimau i le fautuaga poto a Peresitene Monson. I totonu o lo’u aiga, ua ou matauina ai faamanuiaga e oo mai i faifeautalai taitoatasi. O le taimi nei, o le aofai o le ma fanau, fanau a fanau, ma o latou taitoalua na valaauina e auauna atu o ni faifeautalai faamisiona ua 49, ma o le a faaauau ona faateleina lena fuainumera. I ia tulaga taitasi, ua ou vaaia ai le tuputupu ae i le poto, mafaufau faatagata matua i le faiga o faaiuga, ma le fuga ae o le faatuatua na tutupu ae i faifeautalai taitoatasi. O i latou, e pei foi o le tele o tupulaga na muamua atu ia i latou, sa o atu i le galuega a le Atua e “auauna atu ia te ia ma o [latou] loto atoa, ma mafaufau atoa, manatu atoa ma le malosi atoa.” 9 Na fesoasoani le galuega faafaifeautalai e mamanu ai lo latou taunuuga faalelagi.
Faamisiona o le Ekalesia
O le apoapoaiga a Paulo, “Ia fai oe ma faaa’oa’o i ē ua faatuatua,” e faapena foi ona faatatau i tagata o le ekalesia. O le toatele lava e le’i avea pe atonu foi e lē avea lava ma ni faifeautalai faamisiona. Peitai, e mafai ona avea tagata uma ma tagata faamisiona a le ekalesia. O lena faamatalaga ou te manatua ai se lipoti i se mea malie na tupu. I se malae taalo tele lava i se nofoaga autu e aoaoina ai faifeautalai, sa faapipiiina ai se faailoilo. Sa faitauina, “E na o faifeautalai lava!” Sa faapipiiina foi e tagata o ē sa mananao e taaalo i lena malae sa latou lava faailoilo fou. Sa faitauina la faapea, “O Tagata Uma o Faifeautalai!”
E mafai e tagata taitoatasi o le ekalesia ona fai ma se faaa’oa’o i ē ua faatuatua. Uso e, i le avea ai ma soo o Iesu Keriso, e mafai e outou taitoatasi ona ola e tusa ma Ana aoaoga. E mafai ona susulu mai le malamalama o le Alii mai o outou [foliga].” 10 O le a iloa lelei e isi tagata a outou galuega lelei. 11 E mafai ona susulu mai le malamalama o le Alii mai o outou mata. 12 Faatasi ai ma lena susulu, ua tatau ai ona e saunia e tali ni fesili. Na faapea ona fautua mai le Aposetolo o Peteru: “Ia saunia pea lava outou e tali atu … ia i latou uma o e fesili mai ia te outou i le uiga o le faamoemoe o loo ia te outou.” 13
Ia e tali atu ma le agalelei ma le fiafia. Ma ia talafeagai lelei lau tali ma lena tagata. Manatua, o ia foi o se atalii/afafine o le Atua, o lena lava Atua e finagalo ia agavaa lena tagata mo le ola e faavavau ma ia toe foi atu ia te Ia i se aso. Atonu o oe le tagata tonu lava e tatalaina le faitotoa i lona faaolataga ma le malamalamaaga i aoaoga faavae a Keriso. 14
A mae’a lau tali muamua, ia e saunia e uia le laasaga e sosoo ai. E mafai ona e valaaulia lau uo e te lua o i le lotu. E toatele a tatou uo latou te le iloa e talia i latou i totonu o o tatou falelotu. “O mai ia ina matamata” o le valaaulia lea a le Faaola ia i latou o e na fia iloa atili e uiga ia te Ia. 15 O se valaaulia ina ia oulua auai faatasi atu i se sauniga o le Aso Sa, pe ia auai i se siva a le Ekalesia, po o se gaoioiga auauna atu, o le a fesoasoani e aveese ai ni talafatu sese ma lagona atili ai e tagata asiasi mai le mafanafana a o tatou faatasi ai.
I le avea ai ma se tagata o le Ekalesia, ia aapa atu ia i latou e te le iloaina, ma faafeiloai fiafia atu ia i latou. I Aso Sa taitasi, ia tuuina atu se lima o le faaaumea ia lē itiiti ifo i le toatasi le tagata e te le’i masani muamua i ai. O aso taitasi o lou olaga, ia e taumafai e faatele atu le li’o o au uo.
E mafai ona e valaaulia se uo e faitau le Tusi a Mamona. Faamalamalama atu i ai e le o se tala e faamatala po o se tusi o le talafaasolopito. O se tasi molimau ia Iesu Keriso. O lona faamoemoega autu e “mo le faatalitonuina o tagata Iutaia ma Nuu Ese, o Iesu o le Keriso, le Atua e Faavavau, ua faaali mai o Ia lava i atunuu uma. 16 O loo i ai se mana i lenei tusi e mafai ai ona pa’i atu i loto ma siitia ai olaga o tagata e sailiili faamaoni i le upumoni. Ia valaaulia lau uo e faitau le tusi ma le agaga tatalo.
Na saunoa le Perofeta o Iosefa Samita “o le Tusi a Mamona o le tusi aupito sili lea ona sa’o i soo se tusi i le lalolagi, ma o le maa auau o la tatou tapuaiga, ma e mafai ai e se tagata ona latalata atili atu i le Atua i le tumau ai i ona mataupu, nai lo soo se isi lava tusi.” 17 O loo aoao mai le Tusi a Mamona e uiga i le Togiola a Iesu Keriso, ma o le meafaigaluega lea o le a faataunuu ai e le Atua Lana folafolaga i aso anamua, o nei aso e gata ai e faapotopotoina mai ai Isaraelu ua faataapeapeina. 18
I ni tausaga se tele ua mavae, na fesili mai ai ni au uo se toalua—o se tausi soifua ma lana tane o se fomai—pe aisea na ou ola ai i le ituaiga olaga na ou ola ai. Sa ou tali atu i ai, “Aua ua ou iloa e moni le Tusi a Mamona.” Sa ou faatagaina i laua la te faaaogaina la’u kopi o le tusi, ma valaaulia i laua e faitau i ai. O se vaiaso mulimuli ane, sa la toe faafoi mai ai la’u tusi ma se upu faaaloalo “faafetai tele lava.”
Sa ou tali atu, “O le a le uiga o le lua tala, faafetai tele lava? O se tali lē talafeagai lena mo se tagata na faitauina lenei tusi. Lua te le’i faitauina a ea! Faamolemole toe o ma ave e faitau; ona toe faafoi mai lea o la’u tusi.”
Sa la ioe sa na ona la susu’eina o itulau, ma sa la taliaina ai la’u valaaulia. Ina ua la toe foi mai, sa la faapea mai ma le maligi o loimata, “Ua uma ona ma faitauina le Tusi a Mamona. Ua ma iloa e moni! Ua ma fia iloa nisi mea se tele.” Sa la aoaoina nisi mea se tele, ma o se faamanuiaga mo au lo’u papatisoina o i la’ua uma.
O le isi auala e mafai ona e faasoa atu ai le talalelei, o le valaaulia o uo e feiloai i lo’u fale ma faifeautalai faamisiona. Ua valaauina ma ua saunia i latou e aoao atu le talalelei. E mafai ona amataina e au uo, i totonu o le mafanafana o lou maota, faatasi ai ma lau faamalosiauga faifai pea, la latou malaga agai atu i le faaolataga ma le faaeaga. Na fetalai le Alii, “Ua valaauina foi outou e faataunuuina le faapotopotoina o o’u lava tagata filifilia; aua e faalogo i lo’u leo ē ua ou filifilia e le faamaaaina foi o latou loto.” 19
Ua ta’u mai e tusitusiga paia ia i tatou e faapea “o i ai nei lava nisi e toatele i le lalolagi … e taofia mai le upu moni ona ua latou lē iloa le mea e maua mai ai.” Pe lē o lou avanoa ea lena? 20 E mafai ona avea oe ma soo e fesoasoani latou te iloa ai le upu moni!
O lea la, i lenei vaitaimi o le Initoneti, ua i ai ni auala fou ma le mananaia e mafai ona e faia ai le galuega faafaifeautalai. E mafai ona e valaaulia uo ma tuaoi e asiasi i le uepisaite fou o le mormon.org. Afai o loo i ai sau itulau patino i le Uepi ma ni upega faaagafesootai i le initoneti, e mafai ona e sosooina au saite i le mormon.org. Ma o iina e mafai ona e fatuina ai lau lava tala patino. O tala patino taitasi, e aofia ai le faailoa atu o ou talitonuga, o se aafiaga, ma se molimau. Ona o se vaaiga fou lenei, o le tele lava o nei tala patino o loo maua i le gagana Peretania. O le a i ai se taimi e maua ai tala patino i isi gagana.
O nei tala patino e mafai ona i ai se faatosinaga loloto mo le lelei. O le lua masina talu ai, sa vaai ai se taulealea e igoa ia Zach—e faatoa a’e i le kolisi—i se faasalalauga faalauiloa mo le mormon.org i luga o le televise i Baton Rouge, Louisiana. Sa fesootai atu o ia i le uepisaite ma sa faagaeetia ai i tala patino a tagata o le Ekalesia. Sa ia maua i la tatou uepisaite le sootaga na ta’u atu ai ia te ia le mea e mafai ona alu atu ai i le lotu. O le Aso Sa na sosoo ai, sa auai atu o ia i le lotu, ma sa fai sona ofutino paepae ma se fusiua, ma sa faalauiloa atu o ia i tagata o le uarota, ma sa fiafia lava o ia i itula uma e tolu o le sauniga. Sa valaaulia o ia e fai ‘aiga o le afiafi i le fale o se tagata o le Ekalesia, ma sa sosoo ai ma lana lesona muamua a faifeautalai. E lei atoa le lua vaiaso, ae papatisoina o ia ma faamauina o se tagata o le Ekalesia. 21 Talofa, Zac! (O la e faafofoga mai o ia.)
E mafai ona avea tagata lelei ua mulimuli ia Iesu Keriso ma tagata faamisiona mataalia o le ekalesia. E mafai ona galulue faatasi tagata o le Ekalesia ma faifeautalai faamisiona i le aveina atu o faamanuiaga o le talalelei i uo ma tuaoi faapelepele. O le toatele o i latou o lo le aiga o Isaraelu, ua faapotopotoina mai nei e pei ona folafolaina. O le vaega uma lenei o le sauniuniga mo le Afio Mai Faalua o le Alii. 22 E finagalo o Ia ia avea moni i tatou taitoatasi ma se faaa’oa’o i ē ua faatuatua.
Ou te iloa o loo soifua le Atua. O Iesu o le Keriso. O Lana Ekalesia lenei. E moni le Tusi a Mamona. Na faaliliuina e Iosefa Samita ma o ia o le perofeta o le tisipenisione mulimuli lenei. O Peresitene Thomas S. Monson o le perofeta a le Atua i aso nei. Ou te molimau atu ai i le suafa paia o Iesu Keriso, amene.
Show References
-
1. Mataio 28:19–20.
-
2. TagaiGaluega 9:3–18..
-
3. Galuega 9:1.
-
4. 1 Timoteo 4:12; ua faatusilima mea e faamamafa.
-
5. Tala’i La’u Talalelei: O Se Taiala mo le Galuega Faafaifeautalai (2004), 1.
-
6. Tagai Mataupu Faavae ma Feagaiga 14:7.
-
7. Mose 1:39.
-
8. 8. Luka 10:2.
-
9. Mataupu Faavae ma Feagaiga 4:2..
-
10. Alema 5:19.
-
11. Tagai Mataio 5:16; Alema 7:24.
-
12. Tagai Mataupu Faavae ma Feagaiga 81: 11.
-
13. 1 Peteru 3:15.
-
14. Tagai 2 Nifae 31:2, 21.
-
15. Ioane 1:39. Mo lenei mamanu, tagai foi Faaaliga 6:1, 3, 5, 7.
-
16. Itulau faaulutala o le Tusi a Mamona.
-
17. Faatomuaga i le Tusi a Mamona.
-
18. Tagai 3 Nifae 21:1–7. Manatua e fitu fuaitau nei, ae tasi lava le fuaiupu.
-
19. Mataupu Faavae ma Feagaiga 29:7.
-
20. Mataupu Faavae ma Feagaiga 123:12.
-
21. Fesootaiga patino mai ia William G. Woods, peresitene o le Misiona a Louisiana Baton Rouge.
-
22. See Malaki 4:5; 3 Nifae 25:5; Mataupu Faavae ma Feagaiga 2:1; 110:14–16; 128:17; 138:46; Iosefa Samita—Talafaasolopito 2:38.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Faamaonia solitulafono faasaga ia Dr. Emosi Puni
O le aso Faraile na sei mavae atu nei na faamaonia ai e le faamasinoga maualuga le moliaga e tasi o le faaoolima mataga faasaga i se tasi o alii fomai iloga o le atunuu lea sa faauluulu i ai le falemai tumaoti o le MedCen i Vailima, le afioga Le Mamea Dr. Emosi Puni.
O lea iuga a le faamasinoga maualuga sa lauina e le alii faamasino o Pierre Slicer ao faatumulia le potu faamasino i sui o le aiga o le alii fomai. E leai ni lagona faaalia o le alii fomai, na ona nofo filemu lava i totonu o le vaega o le potu faamasino e nonofo ai i latou e molia, ma ia vaavaai atu i le alii faamasino. Na teena e Le Mamea lona moliaga ma sa tulai mo ia lona uso, o le sa avea muamua ma faamasino, le afioga Tagaloa Enoka Puni.
O le loia a le itu a le malo o le tamaitai loia o Rexona Titi mai le ofisa o le loia sili. Na molia le alii fomai i le 2005 ina ua faaulu le tagi a se tamaitai o lo o faasaina e le faamasinoga le faalauiloa o lona igoa, sa saili fesoasoani atu i le falemai o le MedCen i Vailima. i le lauina o lana faaiuga, sa faaalia e faamasino Pierre Slicer e faapea, ua talia e le faamasinoga o le taimi sa faia ai suesuega a le alii fomai i le tamaitai o lo o tagi, o gaioiga sa faamatala e le o lo o tagi o ni gaioiga faafeusuaiga. Na saunoa Slicer, e lei usitaia e le alii fomai ia tulagaaloaia i le vaaia o gasegase, ma e feteenai foi ana faamatalaga sa faia i le taimi o le faamasinoga ma ana faamatalaga sa faia i leoleo ina ua faatoa tulai mai lea mataupu.
Na sqaunoa le alii loia a Dr. Puni ma ia faaalia, o le a toe faaulu le apili a le alii fomai i le faamasinoga o apili faasaga i lea faaiuga. Sa faatonuina o ia e tuuina atu ona pepa malaga ma ua tatala nei o ia i tua i se tinoitupe e faatali ai le lauina o lona faasalaga i le aso 2 o Novema, 2012.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Mataupu 3
Ua faaauau pea e le Tupu o Peniamina lana lauga—O le a auauna atu le Alii Mamana Aoao i totonu o tagata i se fale apitaga omea—O le a sau le toto mai pu afu uma aʼo togiola o ia mo agasala a le lalolagi—Ua nao lona suafa lava e oo mai ai le olataga—E mafai e tagata ona tuu ese le tagata natura ma avea ma Tagata Paia e ala i le Togiola—O le mafatia o e amioleaga o le a pei o se lepa afi ma le teiō. E tusa o le 124 T.L.M.
1 O lenei foi oʼu uso e, ou te manao ia outou uaʼi mai, ona e tele teisi atu ni isi mea ou te fia tautala atu ai ia te outou; aua faauta, ua ia te aʼu ni mea e faamatala atu ia te outou e uiga i mea o le a oo mai.
2 Ma o mea o le a ou tau atu ia te outou sa faailoa mai ia te aʼu e se aagelu mai le Atua. Ma sa fetalai mai o ia ia te aʼu: Ala mai ia; ma sa ou ala, ma faauta sa tu mai o ia i oʼu luma.
3 Ma sa fetalai mai o ia ia te aʼu: Ala mai ia, ma faalogo mai i upu o le a ou taʼu atu ia te oe; aua faauta, ua ou sau e taʼu atu ia te oe atala fiafia o le olioli tele.
4 Ona ua faafofoga le Alii i au talosaga, ma ua faamasino e ia lou amiotonu, ma ua ia auina mai aʼu e taʼu atu ia te oe ina ia e olioli; ma ina ia mafai ona e taʼu atu i ou tagata ina ia mafai foi ona faatumuina i latou i le olioli.
5 Aua faauta, e oo mai le taimi, ma ua lē o toe mamao atu, o le a afio mai ai i lalo mai le lagi i totonu o le fanauga a tagata, ma le mana, le aAlii Mamana Aoao o lē o nofotupu, o lē sa i ai, ma o loo i ai mai le faavavau atoa e oo i le faavavau atoa, ma o le a mau o ia i se efale apitaga omea, ma o le a afio atu i totonu o tagata, ma fai ivavega tetele, e pei o le faamalologa o e mamaʼi, faatutuina mai o e ua oti, faasavavaliina o e ua pipili, ma faapupula e ua tauaso, ma faia ia faalologo e ua tutuli, ma faamalolo ituaiga uma o maʼi eseese.
6 Ma o le a tutuli ese e ia atiapolo, po o agaga leaga ua mau i loto o le fanauga a tagata.
7 Ma faauta, o le a mafatia o ia i afaaosoosoga, ma tiga o le tino, ma le efia ʼai ma le fia inu, ma le lailoa, e sili atu i lo le mea e mafai e le tagata ona ionosaia, vagana ai ua oti; aua faauta, e sau le ototo mai ona pu afu uma, ona o le a tele naua o lona umafatia mo le amioleaga ma mea inosia a ona tagata.
8 Ma o le a taʼua o ia o aIesu Keriso, o le eAlo o le Atua, o le iTamā o le lagi ma le lalolagi, o le Foafoa o mea uma mai le amataga; ma o lona otinā o le a taʼua o uMaria.
9 Ma faauta, e afio mai o ia i ona lava tagata, ina ia mafai ona oo mai o le aolataga i le fanauga a tagata e ala lava i le efaatuatua i lona suafa; ma e ui lava i nei mea uma o le a latou manatu ia te ia o ia o se tagata, ma fai mai ua ia te ia se itiapolo, ma o le a latou osasa ia te ia, ma o le a latou ufaasatauroina o ia.
10 Ma o le a atoetu mai o ia i le aso lona etolu mai e ua oti; ma faauta, ua tu o ia e ifaamasino le lalolagi; ma faauta, ua faia nei mea uma ina ia oo mai ai se faamasinoga amiotonu i luga o le fanauga a tagata.
11 Aua faauta, e atogiola foi lona etoto mo agasala a i latou o e na ipauu i le solitulafono a Atamu, o e na maliliu e aunoa ma le iloa o le finagalo o le Atua e uiga ia te i latou, po o e na agasala i le olē iloa.
12 Ae talofa, talofa i lē e iloa ua afouvale o ia faasaga i le Atua! Ona e lē oo mai le olataga i se tasi faapena vagana ai e ala i le salamo ma le faatuatua i le eAlii o Iesu Keriso.
13 Ma ua auina mai e le Alii le Atua ana perofeta paia i totonu o le fanauga uma a tagata, e taʼu atu nei mea i ituaiga uma, malo, ma gagana, ina ia mafai e soo se tasi o i latou lava ia o e e talitonu o le a afio mai Keriso, ona maua le afaamagaloina o a latou agasala, ma olioli i le olioli tele, e epei lava ua uma ona afio mai o ia i totonu o i latou.
14 Peitai sa silasila le Alii le Atua o ona tagata o ni tagata ua ua maaa, ma sa tofia e ia mo i latou se tulafono, o le atulafono lava lea a Mose.
15 Ma e tele faailoga, ma mea ofoofogia, ma afaatusa, ma faaataataga sa faaali mai e ia ia te i latou e uiga i lona afio mai; ma sa fetalai atu foi perofeta paia ia te i latou e uiga i lona afio mai; ma peitai sa latou faamaaa o latou loto, ma latou lē malamalama ua leai se aoga o le etulafono a Mose vagana ai ua ala mai i le togiola a lona toto.
16 Ma e tusa pe a na mafai ona agasala afanau laiti e lē mafai ona faaolaina i latou; ae ou te fai atu ia te outou ua efaamanuiaina i latou; aua faauta, e pei o Atamu, po o i le natura, e pauu i latou, ae faapea lava ona togiola o le toto o Keriso mo a latou agasala.
17 Ma e lē gata i lea, ou te fai atu ia te outou, o le a alē i ai se isi igoa e tuuina mai po o se isi lava ala po o ni auala e mafai ona oo mai ai le eolataga i le fanauga a tagata, ua nao i le suafa lava ma ala i le suafa lava o iKeriso, le Alii Mamana Aoao.
18 Aua faauta e faamasino mai o ia, ma ua tonu lana faamasinoga; ma e lē fano le tamaitiitimeamea e oti i lona tamameamea; ae e inu e tagata matutua le malaia i o latou lava agaga vagana ai ua latou faalotomaualaloina i latou lava ma aavea e pei o fanau laiti, ma talitonu sa oo mai, ma ua oo mai, ma o le a oo mai le olataga i le toto etogiola ma ala mai i le toto togiola o Keriso, le Alii Mamana Aoao.
19 Ona o le tagata anatura o se fili i le Atua, ma sa faapea lava mai le epaʼū o Atamu, ma o le a faapea lava, e faavavau faavavau lava, vagana ai ua igauaʼi atu o ia i uunaiga a le oAgaga Paia, ma tuu ese le tagata natura ma avea ma utagata paia e ala i le togiola a Keriso le Alii, ma avea e pei o se ftamaitiiti, e usiusitai, agamalu, lotomaualalo, onosai, ma tumu i le alofa, loto ina usitai uma ua silafia e le Alii e tatau ona faaoo mai i ona luga, e pei ona usitai atu se tamaitiiti i lona tamā.
20 Ma e lē gata i lea, ou te fai atu ia te outou, o le a oo mai le taimi e salalau atu ai le amalamalama o se Faaola i eatunuu uma, ituaiga, gagana, ma tagata.
21 Ma faauta, a oo mai lena taimi, o le a leai se tasi e maua i le alē pona i luma o le Atua, vagana ai fanau laiti, na o i le salamo ma le faatuatua i le suafa o le Alii le Atua Mamana Aoao.
22 Ma e oo i le taimi nei, a uma ona e aoao atu i lou nuu mea ua poloaiina ai oe e le Alii lou Atua, o lena lava taimi e lē toe maua ai i latou i le lē pona i le silafaga a le Atua, nao i le tusa ai ma upu na ou tautala atu ai ia te oe.
23 Ma o lenei ua ou tautala atu i upu na poloaiina ai aʼu e le Alii le Atua.
24 Ma ua faapea ona fetalai mai o le Alii: O le a tutu ia upu o se molimau susulu e faasaga i lenei nuu, i le aso faamasino; o le mea lea o le a faamasino ai i latou, o tagata taitoatasi e tusa ma ana galuega, pe lelei, pe leaga.
25 Ma afai ua leaga a latou galuega e tuu i latou i se avaaiga leaga matautia o lo latou lava sala ma a latou mea inosia, ia o le a latou maʼeʼe ai mai luma o le Alii i se tulaga o le epagatia ma le mafatia e lē gata, e lē mafai ona latou toe foi mai ai; o lea ua latou inu ai le malaia i o latou lava agaga.
26 O lea, ua latou inu ai mai le ipu o le toasa o le Atua, o se faamasinotonu e lē mafai ona faafitia mai ia te i latou e pei ona lē mafai ona faafitia e ia le tatau ai o le paʼū o aAtamu ona o lona ʼai o le efua faasaina; o lea, e lē toe mafai ai ona maua e le ialofa mutimutivale se aiā ia te i latou e faavavau.
27 Ma o lo latou amafatia e pei o se elepa afi ma le teiō, o ona apeafi mumū e lē matineia, ma o lona asu e alu aʼe pea i luga e faavavau ma faavavau lava. Sa faapea ona poloaiina o aʼu e le Alii. Amene.


text:
Tala o Faamasinoga
TUILUAAI FAAMAUSILI
Ua tatalaina nei i tua mai le toese i Tafuna ia Tuilua’ai Fa’amausili i le maea ai ona ia totogia le $15,000 na faatulaga e le faamasinoga, e faatali ai lana ulua’i iloiloga lea ua fuafua ia Iuni 1, 2012, mo lona ulua’i iloiloga.
O lo o tuuaia le ua molia e le malo i lona tuuina atu o siaki e aunoa ma se tupe o i ai i totonu, i se kamupani sa faatauina mai ai e lana pisinisi meafale mo ana galuega sa faia.
I faamaumauga a le faamasinoga o lo o taua ai e faapea, o le aso 7 o Tesema 2011 na faila ai e le pule o le kamupani a le K & K sana tagi i le ofisa o leoleo, faasaga i le ua molia i le tusia atu o ni siaki se tolu i lana kamupani e aunoa ma se tupe o i ai.
O le alii loia ia Fiti Sunia lea ua tulai mo le ua molia ae o le alii o Blake Hanley o lo o tulai mo le malo i lenei mataupu.
VILI ONEY
O le taeao nei lea ua faamoemoe e lau ai le faasalaga a le alii o Vili Oney i luma o le Faamasinoga Maualuga, i le maea ai ona talia e le faamasinoga o lana tali ioe i le moliaga o le umia faasolitulafono o vaega o laau faasaina o mariuana.
O Oney na osofai e leoleo lona fale i le amataga o le tausaga nei, ma maua i ai ni vaega o mariuana. Na faailoa e le malo i le faamasinoga e faapea, e le tele naua mariuana sa maua i le fale o lenei alii, ma e atagia i vaega sa maua, o mea lava e faaaoga e ia lava.
Na uluai tuuaia e le malo Oney i le moliaga pito sili ona mamafa, lea e mafai ona faasala ai o ia i le toese mo le umi e le itiiti ifo i le 5 tausaga i le toese, poo le salatupe e le itiiti ifo i le $5,000, ae i le maliliega sa ia sainia ma le malo ma talia e le faamasinoga, na tali ioe ai le ua molia i le moliaga feololo lea e mafai ona faasala ai o ia i le toese mo le umi e le silia i le 5 tausaga, poo le salatupe e le silia ma le $5,000.
O lo o tumau pea poloaiga a le faamasinoga o lo o tatala ai Oney i tua e faatali ai le fofogaina o lona faasalaga.
O le tamaitai loia ia Sharron Rancourt o loo tulai mo le ua molia ae o le alii loia ia Cabel Poag o lo o tulai mo le malo.
TATALA I TUA TOEAINA MATUA TUUAIA FAIA UIGA MATAGA
Ua tatala nei i tua mai le toese i Tafuna le tama matua e 93 tausaga lea o loo tuuaia i lona faia lea o ni uiga mataga i se alualu toto e 4 tausaga, ina ua maea ona totogi e lona aiga le tupe sa faatulaga e le faamasinoga, e faatali ai le aso lea o le a fofogaina ai lana uluai iloiloga i luma o le faamasinoga faaitumalo.
E $25,000 le tupe na uluai faatulaga e le faamasinoga e tatala ai le ua molia i tua, peitai ina ua tauaao e le faamasinoga faafinauga mai loia, na toe faaitiitia ai loa i le $5,000 le tupe e tatala ai le ua molia i tua i lalo o poloaiga a le faamasinoga.
O nisi o ia poloaiga e aofia ai le faasa lea ona ia toe faafesootai ina le teineititi o loo aafia i lenei mataupu, o lona great granddaughter lea e pei ona taua e le malo.
O loo tuuaia lenei tama matua i moliaga mamafa e fa e aofia ai le faia o uiga faasotoma, tagofia o itutinosa o se alualutoto, faia o gaioiga faafeusuaiga, atoa ai ma le faia o uiga mataga i se fanau laititi.
O le itula e 1:00 i le aoauli nei lea ua faatulaga e faataunuu ai lana uluai iloiloga i luma o le faamasinoga faaitumalo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.